MT Il-Ġurnal Uffiċjali tal-Unjoni Ewropea L 83/116

DEĊIŻJONI TAL-KUMMISSJONI (UE) 2017/503

tat-8 ta' Novembru 2016

rigward l-iskema ta' għajnuniet SA.39621 2015/C (ex 2015/NN)

(notifikata bid-dokument C(2016) 7086)

(It-test bil-Franċiż biss huwa awtentiku)

(Test b'rilevanza għaż-ŻEE)

IL-KUMMISSJONI EWROPEA,

wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 108(2), l-ewwel subparagrafu tiegħu,

Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,

Wara li stiednet lill-partijiet interessati sabiex jissottomettu l-kummenti tagħhom f'konformità mal-Artikoli msemmija (1) u wara li kkunsidrat dawn il-kummenti,

Billi:

1. IL-PROĊEDURA

(1) Bl-ittra tat-13 ta' Novembru 2015 (“id-Deċiżjoni tal-Ftuħ”), il-Kummissjoni għarrfet lill-awtoritajiet Franċiżi bid-deċiżjoni tagħha li tibda l-proċedura prevista fl-Artikolu 108(2) tat-Trattat dwar il-Funzjonament tal-Unjoni Ewropea fir-rigward ta' din il-miżura.

(2) L-awtoritajiet Franċiżi bagħtu l-kummenti tagħhom dwar din l-ittra permezz tal-ittra tagħhom tas-17 ta' Diċembru 2015.

(3) Id-deċiżjoni tal-Kummissjoni li tiftaħ il-proċedura ġiet ippubblikata f'Il-Ġurnal Uffiċjali tal-Unjoni Ewropea fit-2 ta' Frar 2016 (2). Il-Kummissjoni stiednet lill-partijiet interessati biex jippreżentaw l-osservazzjonijiet tagħhom rigward il-miżura kkonċernata.

(4) Il-Kummissjoni rċeviet kummenti mingħand il-partijiet interessati u bagħtithom lill-awtoritajiet Franċiżi filwaqt li tathom il-possibbiltà li jikkummentaw dwarhom. Il-kummenti tal-awtoritajiet Franċiżi ntbagħtu permezz tal-ittra tal-24 ta' Mejju 2016.

(5) Fit-2 ta' Mejju 2016 il-Kummissjoni bagħtet lista ta' mistoqsijiet lill-awtoritajiet Franċiżi li min-naħa tagħhom wieġbuhom permezz tal-ittri tal-21 ta' Ġunju u tal-15 ta' Lulju 2016. Fis-27 ta' Lulju l-Kummissjoni bagħtet lista ta' mistoqsijiet oħra lill-awtoritajiet Franċiżi, li wieġbuhom fid-9 ta' Settembru 2016.

2. DESKRIZZJONI DETTALJATA TAL-MIŻURA

(6) Il-mekkaniżmu huwa deskritt fid-dettall fid-Deċiżjoni tal-Ftuħ. It-taqsimiet li ġejjin jiġbru fil-qosor din il-kwistjoni.

2.1. Il-funzjonament ġenerali tal-mekkaniżmu

(7) Il-liġi Nru 2010-1488 tas-7 ta' Diċembru 2010 dwar l-Organizzazzjoni l-Ġdida tas-Swieq tal-Elettriku (il-liġi “NOME”), introduċiet obbligu fuq il-fornituri tal-elettriku, l-operaturi tan-netwerks għat-telf u l-konsumaturi għall-konsumi barra l-kuntratt ta' provvista (“il-fornituri”) li jikkontribwixxu għas-sigurtà tal-provvista tal-elettriku fi Franza skont il-konsum ta' enerġija tal-klijenti tagħhom jew tagħhom stess. Sabiex jissodisfaw dan l-obbligu, kull sena kull fornitur irid jiġġustifika ċertu volum ta' garanziji ta' kapaċità marbuta mal-konsum tal-klijenti tiegħu jew mal-konsum tiegħu stess matul il-perjodu ta' domanda massima.

(8) Il-garanziji ta' kapaċità jinkisbu mill-fornituri jew direttament b'mezzi proprji (faċilitajiet ta' produzzjoni jew kapaċitajiet ta' ġestjoni tad-domanda), jew għandhom jinxtraw f'suq deċentralizzat mingħand dawk li jistokkjawhom (jiġifieri l-operaturi tal-kapaċità, fornituri oħra, operaturi tas-suq, konsumaturi li jfornu lilhom infushom, eċċ.).

(9) L-operaturi tal-kapaċità ta' produzzjoni jew ta' ġestjoni tad-domanda (“l-operaturi tal-kapaċità” jew “l-operaturi”), min-naħa tagħhom għandhom l-obbligu li jiksbu ċertifikat għall-kapaċità tagħhom mingħand l-operatur tas-sistema pubblika ta' trażmissjoni tal-elettriku (“RTE”). L-operaturi ser jingħataw garanziji ta' kapaċità mingħand RTE skont il-kontribut stmat tal-faċilitajiet tagħhom għat-tnaqqis tar-riskju ta' qtugħ fil-perjodi ta' domanda massima ta' konsum.

(10) Il-garanziji tal-kapaċità jistgħu jiġu skambjati u trasferiti. Ix-xiri ta' garanziji ta' kapaċità minn fornituri tal-elettriku mingħand l-operaturi tal-kapaċità biex jiġu ssodisfati l-obbligi legali tagħhom se jiġi organizzat permezz ta' suq deċentralizzat tal-garanziji ta' kapaċità. Il-Figura 1 turi kif jiffunzjona ġeneralment il-mekkaniżmu. Figura 1 Il-funzjonament ġenerali tal-mekkaniżmu Sors: Ittra tal-awtoritajiet Franċiżi tat-2 ta' Frar 2015

2.2. L-obbligi tal-kapaċità

2.2.1. L-obbligi tal-fornituri

(11) Il-kalkolu tal-enerġija ta' referenza ta' fornitur, jiġifieri l-obbligu ta' kapaċità tiegħu, huwa bbażat fuq il-prinċipji li ġejjin: (1) it-teħid inkunsiderazzjoni tal-konsum irreġistrat waqt il-perjodu tad-domanda massima (msejjaħ PD1) matul is-sena ta' konsenja (“SK”; kull darba sena kalendarja); (2) korrezzjoni għas-sensittività tal-konsum għat-temperatura (termosensittività); u (3) korrezzjoni, min-naħa l-oħra, tal-enerġija ġestita tal-kapaċitajiet iċċertifikati attivati matul il-PD1.

(12) L-operatur tas-sistema ta' trażmissjoni jiddefinixxi kull sena l-ġranet ta' PD1 li jiddeterminaw l-obbligu tal-kapaċità tal-fornituri tat-territorju metropolitan nazzjonali, billi jibbaża fuq l-istimi tal-konsum nazzjonali ta' dak il-jum għall-għada (f'J-1). In-numru ta' jiem ta' PD1 irid ikun bejn 10 u 15 għal kull sena ta' konsenja u s-sigħat magħżula għall-kalkolu tal-obbligu ta' kapaċità huma l-meded ta' sigħat (07h00- 5h00 u 18h00-20h00) tal-ġranet ta' PD1 magħżula. Għalhekk in-numru ta' sigħat ta' domanda massima tal-PD1 huwa bejn 100 u 150 siegħa fis-sena. Il-ġranet PD1 jiġu nnotifikati lill-fornituri f'J-1 qabel l-għaxra u nofs ta' filgħodu (10h30).

(13) L-obbligu mhuwiex iddeterminat b'mod standard minn qabel, iżda abbażi ta' dejta mkejla, biex kull konsumatur jirċievi l-kontribut reali tiegħu għar-riskju ta' qtugħ. Biex il-kontribut ta' konsumatur jiġi tradott għar-riskju ta' qtugħ minħabba t-termosensittività tiegħu, il-konsum tiegħu rreġistrat matul is-sena ta' konsenja jiġi adattat sabiex jissimula mewġa ta' kesħa li l-intensità tagħha tikkorrispondi għar-riskju li tipprova tkopri s-sistema (mewġa ta' kesħa fuq għaxar snin) u b'hekk jissodisfa l-kriterju ta' sigurtà tal-provvista stipulat mill-awtoritajiet Franċiżi. Il-kriterju ta' sigurtà tal-provvista ġie stabbilit bid-Digriet Nru 2006-1170 tal-20 ta' Settembru 2006 u jikkorrispondi għal aspettattiva ta' medja ta' qtugħ ta' tliet (3) sigħat fis-sena.

(14) Il-parametri li ser jiddeterminaw il-ħtieġa attwali ta' garanziji ta' kapaċità fis-sena ta' konsenja ser ikunu ppubblikati erba' (4) snin qabel is-sena ta' konsenja u jibqgħu stabbli għal sena finanzjarja sħiħa, biex ikun jista' jsir kummerċ f'qafas regolatorju fiss u biex jiġi żgurat li l-valur tal-prodott ma jinbidilx minħabba intervent estern għas-suq. L-obbligu speċifiku ta' kull fornitur imbagħad jiġi kkalkulat wara s-sena ta' konsenja, billi jiġu applikati dawn il-parametri.

(15) Il-ġestjoni tad-domanda tista' tiġi kkunsidrata skont żewġ metodi differenti: jew billi jitnaqqas l-ammont tal-obbligu tal-kapaċità ta' fornitur bi tnaqqis tal-konsum (“ġestjoni tad-domanda impliċita”), jew permezz ta' ċertifikazzjoni tal-kapaċità ta' ġestjoni tad-domanda (“ġestjoni tad-domanda espliċita”). L-obbligi għaż-żewġ tipi ta' ġestjoni tad-domanda huma differenti: il-“ġestjoni tad-domanda impliċita” trid effettivament titħaddem waqt il-ħinijiet PD1; filwaqt li l-“ġestjoni tad-domanda espliċita” trid tkun kommessa li tkun disponibbli waqt il-ħinijiet PD2.

(16) Fl-aħħar nett, l-awtoritajiet Franċiżi pprovdew li ċerti garanziji tal-kapaċità jkunu assoċjati mal-prodott ARENH (3) għall-fornituri alternattivi, li, fil-fehma tagħhom, għandu jikkontribwixxi għat-tnaqqis tal-konċentrazzjoni tas-suq tal-garanziji tal-kapaċità.

2.2.2. L-obbligi tal-operaturi tal-kapaċità u l-prinċipji taċ-ċertifikazzjoni

(17) L-operatur ta' kwalunkwe faċilità ta' produzzjoni (il-mekkaniżmu huwa teknoloġikament newtrali) konnessa mas-sistema pubblika ta' trażmissjoni jew mas-sistema pubblika ta' distribuzzjoni irid japplika għaċ-ċertifikazzjoni minn RTE. L-operatur ta' kwalunkwe faċilità ta' produzzjoni (il-mekkaniżmu huwa teknoloġikament newtrali) konnessa mas-sistema pubblika ta' trażmissjoni jew mas-sistema pubblika ta' distribuzzjoni irid japplika għaċ-ċertifikazzjoni minn RTE. Kwalunkwe faċilità ta' ġestjoni tad-domanda, tkun xi tkun is-sistema li magħha hija konnessa, tista' tiġi ċċertifikata minn RTE. Għaldaqstant huwa l-operatur tal-kapaċità li l-ewwel jagħmel stima tal-volum ta' kapaċità tiegħu li jista' jkun disponibbli matul il-perjodi ta' domanda massima ta' konsum (imsejħa “PD2”) f'sena ta' konsenja partikolari.

(18) In-numru ta' jiem ta' PD2 għal sena ta' konsenja huwa bejn 10 u 25. Barra minn hekk, il-jiem PD1 bilfors iridu jkunu jiem ta' PD2. Il-jiem ta' PD2 li mhumiex jiem ta' PD1 jintgħażlu f'ġurnata għall-għada minn RTE abbażi ta' kriterji ta' voltaġġ imposti fuq is-sistema elettrika. Il-firxiet ta' ħinijiet ikkonċernati huma l-istess bħal dawk tal-jiem ta' PD1. In-numru ta' sigħat ta' domanda massima ta' PD2 huwa għalhekk bejn 100 u 250 siegħa fis-sena.

(19) Il-livell iċċertifikat imbagħad jiġi kkalkulat minn RTE abbażi tad-dejta mibgħuta kif ukoll abbażi tal-metodi ta' kalkolu previsti fil-bażi legali tal-mekkaniżmu. Għaldaqstant, isiru korrezzjonijiet pereżempju sabiex jittieħed inkunsiderazzjoni n-numru possibli ta' ġranet suċċessivi ta' attivazzjoni tal-kapaċitajiet iċċertifikati jew il-kontribuzzjoni effettiva għat-tnaqqis tar-riskju ta' qtugħ ta' kapaċità li s-sors ta' enerġija primarja tagħha huwa soġġett għal perikli meteoroloġiċi.

(20) Imbagħad, l-operatur jista' jibdel il-previżjonijiet tiegħu ta' disponibbiltà tul il-mekkaniżmu kollu, inkluż matul is-sena ta' konsenja, permezz ta' pjan ta' riekwilibriju. Ir-riekwilibriju jikkorrispondi għal “tiġdid taċ-ċertifikazzjoni” tal-kapaċità u jippermetti lill-operatur jaġġusta l-aspettattivi tiegħu kull meta tiġi rilevata informazzjoni ġdida dwar il-kapaċità tiegħu. Ir-riekwilibriju jista' jinvolvi tnaqqis jew żieda.

(21) Din is-sistema ta' dikjarazzjoni hija akkumpanjata minn sistema ta' kontroll tal-kapaċità: il-prinċipju huwa li kull kapaċità ċertifikata trid tiġi attivata tal-inqas darba fis-sena. Dan jinvolvi testijiet każwali għal kull kapaċità mingħajr ma l-operatur ikun avżat minn qabel. Kapaċità ma tistax tiġi ttestjata aktar minn tliet darbiet f'perjodu ta' konsenja.

(22) Ir-regoli dettaljati taċ-ċertifikazzjoni jvarjaw skont it-tip ta' kapaċità kkonċernata: (1) il-kapaċitajiet ta' produzzjoni eżistenti jistgħu jibdew jitolbu ċertifikazzjoni sa erba' (4) snin qabel il-perjodu ta' konsenja, u huma obbligati li jitolbu ċ-ċertifikazzjoni sa tliet (3) snin qabel tibda s-sena ta' konsenja; (2) il-kapaċitajiet ta' produzzjoni ppjanati jistgħu jitolbu ċ-ċertifikazzjoni mal-iffirmar tal-ewwel saldu tal-ftehim ta' konnessjoni ffirmat u sa xahrejn qabel jibda l-perjodu ta' konsenja; u (3) l-kapaċitajiet ta' ġestjoni tad-domanda jistgħu jiġu ċċertifikati sa xahrejn qabel jibda l-perjodu ta' konsenja.

(23) Il-persuna responsabbli miż-żona taċ-ċertifikazzjoni (“RPC”) hija l-persuna ġuridika responsabbli finanzjarjament mid-differenzi tal-operaturi tal-kapaċità fiż-żona tiegħu. L-operaturi jistgħu jkunu l-RPC tagħhom stess jew jiffirmaw kuntratt ma' xi RPC. RPC jista' “iżid” il-kapaċitajiet fiż-żona tiegħu.

(24) Biex jitħallsu d-differenzi, RTE jikkomunika lil kull RPC id-differenza fiż-żona tiegħu sa mhux aktar tard mill-1 ta' Diċembru tas-sena ta' konsenja +2.

2.3. L-iskambji tal-garanziji tal-kapaċità

(25) Il-garanziji tal-kapaċità huma kollha mdaħħla fir-Reġistru tal-garanziji tal-kapaċità, li jinżamm mill-operatur tan-netwerk RTE. Kull fornitur u kull operatur ta' kapaċità huwa obbligat li jiftaħ kont ma' RTE fuq ir-Reġistru tal-garanziji tal-kapaċità. Għalhekk l-atturi integrati vertikalment huma obbligati jżommu żewġ kontijiet f'dan ir-reġistru, wieħed għall-attività ta' produzzjoni tagħhom u l-ieħor għall-attività ta' kummerċjalizzazzjoni tagħhom.

(26) Is-sjieda ta' garanzija tal-kapaċità tiddependi mir-reġistrazzjoni tagħha minn RTE fil-kont li jkollu d-detentur tagħha fir-Reġistru tal-garanziji tal-kapaċità. Kull garanzija tal-kapaċità li tinħareġ tingħata numru biex minn naħa jkun hemm ġestjoni tagħha u min-naħa l-oħra jkunu jistgħu jiġu rintraċċati l-iskambji. Din tkun valida għal sena ta' konsenja. Il-garanzija tal-kapaċità, li l-unità tagħha hija ta' 0,1 MW (4), tkun biss tal-proprjetarju ladarba tinħareġ: attur li jkollu garanzija tal-kapaċità ma jġorr ebda riskju relatat mal-kapaċità sottostanti li toħloqha.

(27) It-trasferimenti tal-garanziji tal-kapaċità bejn l-atturi (ħruġ u bejgħ) isiru permezz tat-traferiment ta' dawn il-garanziji fuq ir-Reġistru tal-garanziji tal-kapaċità, wara li ssir it-talba miż-żewġ partijiet (il-parti ċedenti u l-parti riċeventi). It-trasferimenti attwali tal-proprjetà isiru permezz tar-reġistrazzjoni ta' garanzija tal-kapaċità fuq il-kont tal-attur riċeventi.

(28) L-iskambji tal-garanziji tal-kapaċità jistgħu jseħħu fi swieq mhux irregolati jew fi swieq organizzati.

(29) L-iskambji ta' garanziji tal-kapaċità jistgħu jsiru matul il-perjodu kollu miċ-ċertifikazzjoni sal-iskadenza tal-bejgħ tal-garanziji tal-kapaċità. Kif spjegat fil-premessa (23), RTE jinnotifika lil kull fornitur dwar l-ammont tal-obbligu ta' kapaċità tiegħu sa mhux aktar tard mill-1 ta' Diċembru tas-sena ta' konsenja +2. L-iskadenza tal-bejgħ tkun 15-il jum wara.

(30) Il-fornituri li, fl-iskadenza tan-notifika jkollhom garanziji tal-kapaċità żejda meta mqabbla mal-obbligu tagħhom huma meħtieġa jagħmlu offerta pubblika ta' bejgħ qabel l-iskadenza tal-bejgħ tal-garanziji tal-kapaċità.

(31) Ħamest ijiem wara l-iskadenza tal-bejgħ tal-garanziji, RTE jikkalkula, għal kull fornitur, l-iżbilanċ bejn l-ammont tal-obbligu ta' kapaċità tal-fornitur u l-ammont ta' garanziji tal-kapaċità li jidhru fil-kont tal-fornitur fir-Reġistru tal-garanziji tal-kapaċità kif ukoll is-saldu finanzjarju korrispondenti.

2.4. Is-saldu finanzjarju tad-differenzi

(32) Il-mekkaniżmu jipprovdi l-akkontabilità fuq id-differenzi bejn ir-realizzat u l-previżjonijiet.

(33) L-istruttura globali tas-saldi finanzjarji tikkorrispondi għal saldi tad-differenzi li jsiru b'mod simili ħafna għal dak fis-seħħ għall-enerġija (riekwilibriju jew balancing) u tassumi li l-fornituri u l-RPCs iħallsu somma f'każ ta' żbilanċ negattiv jew jirċievu somma f'każ ta' żbilanċ pożittiv. F'każ ta' żbilanċ negattiv il-konsumaturi finali jgawdu minn tnaqqis fil-prezz permezz tat-TURPE (Tarif d'Utilisation du Réseau Public d'Electricité — Prezz tal-Użu tan-Netwerk Pubbliku tal-Elettriku) (5).

(34) Il-prezz tas-saldu applikat għal sena ta' konsenja partikolari jiddependi minn ċerti kriterji: (1) meta s-sigurtà tal-provvista ma tkunx daqstant mhedda, il-prezz tas-saldu finanzjarju jkun ibbażat kollu fuq il-prezz tas-suq (MRP; jiġifieri l-medja aritmetika tal-prezzijiet tal-kapaċità stabbiliti fl-irkantijiet li jsiru qabel is-sena ta' konsenja). Għas-saldu tad-differenzi negattivi, jiżdied koeffiċjent ta' inċentiv (il-koeffiċjent k) ma' dan il-prezz biex jiġi żgurat l-inċentiv li wieħed jirrikorri għas-suq tal-garanziji minflok jistenna s-saldu finanzjarju (għad-differenzi pożittivi, dan jitnaqqas minnu); u (2) meta s-sigurtà tal-provvista tkun mhedda b'mod sinifikanti (differenza globali taħt limitu li jrid jiġi ddeterminat minn RTE; stabbilit għal 2 GW taħt l-obbligu globali għall-ewwel sentejn ta' konsenja), il-prezz tas-saldu tad-differenzi jirreferi għal prezz amministrat (Padmin). Dan il-prezz amministrat jirrappreżenta l-limitu massimu tal-prezz tal-kapaċità fis-suq.

(35) Ladarba d-diversi saldi tad-differenzi jiġu kkalkulati, l-RPC u l-fornituri li jkollhom differenzi negattivi jitfgħu l-ammont tas-saldu li għandhom iħallsu fil-fondi rispettivi tagħhom u l-RPC u l-fornituri li jkollhom differenzi pożittivi jirċievu l-ammont tas-saldu dovut lilhom mill-fondi rispettivi tagħhom. Madankollu, is-somma tas-saldi pożittivi ma tkunx akbar mis-somma tal-pagamenti magħmula għas-saldi finanzjarji negattivi għal sena ta' konsenja partikolari. Il-bilanċi li jista' jifdal fil-fondi għas-saldu tad-differenzi jitqassmu kollha mill-ġdid lill-utenti tas-sistema pubblika tat-trażmissjoni tal-elettriku, jiġifieri lill-klijenti finali kollha.

(36) Mhemm l-ebda fluss finanzjarju bejn il-fond għas-saldu tad-differenzi tal-RPC u l-fond għas-saldu tad-differenzi tal-fornituri. Għaldaqstant mhemm l-ebda fluss finanzjarju bejn l-operaturi tal-kapaċitajiet u l-fornituri kkonċernati f'dak li jirrigwarda s-saldu tad-differenzi.

(37) RTE jipprovdi l-ġestjoni tal-amministrazzjoni, tal-kontijiet u tal-finanzi tal-fondi għas-saldi (“fond għas-saldu tad-differenzi tal-persuni responsabbli għaż-żona ta' ċertifikazzjoni” u “fond għas-saldu tar-riekwilibriju tal-kapaċità tal-fornituri”) skont ir-regoli tal-kontabilità privata. Bħala tali huwa inkarigat mill-kontijiet u l-irkupru tas-somom dovuti mill-RPC u l-fornituri, kif ukoll mill-kontroll tan-nuqqas ta' pagamenti.

(38) Il-Kummissjoni li tirregola l-enerġija (CRE), l-awtorità regolatorja nazzjonali fil-qasam tal-enerġija, min-naħa tagħha hija responsabbli mill-kontroll tas-saldu tad-differenzi tal-fornituri (l-Artikolu 7 tad-Digriet Nru 2012-1405 kodifikat fl-Artikolu R. 335-12 tal-Kodiċi tal-Enerġija) u tista' tagħti penali amministrattiva f'każ ta' ksur tal-obbligu legali tal-ħlas tad-differenzi. Il-penali trid tkun proporzjonata u ma tistax taqbeż EUR 120 000 għal kull MW ta' kapaċità għal sena ta' konsenja (l-Artikolu L. 335-7 tal-Kodiċi tal-Enerġija).

2.5. Il-bażi legali nazzjonali

(39) Il-liġijiet u r-regolament li jirregolaw il-mekkaniżmu tal-kapaċità huma: (1) il-Liġi Nru 2010-1488 tas-7 ta' Diċembru 2010 dwar l-organizzazzjoni l-ġdida tas-suq tal-elettriku, kodifikata b'mod partikolari fl-Artikoli L. 335-1 sa L. 335-7 u L. 321-16 sa L. 321-17 tal-Kodiċi tal-Enerġija; (2) id-Digriet Nru 2012-1405 tal-14 ta' Diċembru 2012 dwar il-kontribut tal-fornituri għas-sigurtà tal-provvista tal-elettriku u li jistabbilixxi mekkaniżmu ta' obbligu ta' kapaċità fil-qasam tal-elettriku, previst fl-Artikolu L. 335-6 u kodifikat fl-Artikoli tal-parti regolatorja tal-Kodiċi tal-Enerġija R. 335-1 sa D. 335-54; (3) l-Ordni tat-22 ta' Jannar 2015 li tiddefinixxi r-regoli tal-mekkaniżmu tal-kapaċità u magħmula taħt l-Artikolu 2 tad-Digriet Nru 2012-1405 tal-14 ta' Diċembru 2012 dwar il-kontribut tal-fornituri għas-sigurtà tal-provvista tal-elettriku u li jistabbilixxi mekkaniżmu ta' obbligu ta' kapaċità fil-qasam tal-elettriku; u (4) l-Anness għall-Ordni tat-22 ta' Jannar 2015: Regoli tal-mekkaniżmu ta' kapaċità.

(40) Fid-dawl tar-rimedji proposti minn Franza wara l-oġġezzjonijiet tal-Kummissjoni fid-Deċiżjoni tal-Ftuħ, dawn it-testi ser ikunu wkoll emendati jew kompluti sabiex jirriflettu r-rimedji kollha deskritti fit-Taqsima 3 ta' din id-deċiżjoni.

2.6. Il-benefiċjarji

(41) Il-benefiċjarji tal-mekkaniżmu huma d-detenturi tal-kapaċità, li jirċievu l-garanziji tal-kapaċità mill-Istat (permezz ta' RTE) u li għandhom il-possibbiltà li jerġgħu jbiegħuhom.

2.7. L-għan tal-mekkaniżmu: is-sigurtà tal-provvista

(42) L-indikatur magħżul minn Franza sabiex tivvaluta r-riskju ta' żbilanċ bejn l-offerta u d-domanda tal-elettriku huwa l-aspettattiva ta' qtugħ minħabba żbilanċ bejn l-offerta u d-domanda (Loss Of Load Expectation (LOLE)). Għal Franza, l-awtoritajiet Franċiżi għażlu li jikkunsidraw aspettattiva ta' qtugħ medju ta' tliet (3) sigħat fis-sena.

(43) L-awtoritajiet Franċiżi spjegaw li għal dawn l-aħħar diversi snin, Franza kien qed ikollha domanda massima ta' konsum tal-elettriku fix-xitwa. Is-sistema elettrika ta' Franza hija kkaratterizzata fil-fatt minn sensittività kbira għat-temperatura fil-konsum tal-elettriku li twassal għal konsum ogħla ta' elettriku matul il-perjodi kesħin ħafna tax-xitwa. Kif spjegat fil-Figura 2, din is-sensittività għat-temperatura kompliet tikber matul dawn l-aħħar snin, b'mod partikolari minħabba li żdied il-konsum relatat mat-tisħin bl-elettriku, iżda wkoll minħabba użi ġodda tal-elettriku li jikkoinċidu mal-konsum akbar ta' filgħaxija.

(44) Iż-żieda fid-domanda massima hija aktar rapida minn dik tal-livell ġenerali tal-konsum ta' elettriku. Barra minn hekk, id-domanda massima ta' konsum fi Franza hija kkaratterizzata mill-volatilità qawwija tagħha u d-differenzi fil-konsum jistgħu jkunu għalhekk partikolarment sinifikanti (sa 20 GW bejn sena u oħra). Il-kontroll tad-domanda massima ta' konsum tal-elettriku huwa għalhekk tħassib ewlieni, b'mod partikolari fil-kuntest tat-trasferimenti tal-użijiet tal-enerġija lejn l-elettriku. Figura 2 Perjodi storiċi tal-ogħla domanda ta' konsum fi Franza Sors: RTE — Rapport Provviżorju tal-bilanċ bejn l-offerta u d-domanda tal-elettriku fi Franza 2014, p. 33

(45) Skont RTE, min-naħa tal-offerta, l-Ewropa hija kkaratterizzata minn domanda staġnata u kapaċità żejda konsiderevoli ta' produzzjoni tal-elettriku kkawżati minn diversi fatturi. Mill-2008 'l hawn, il-kriżi ekonomika naqqset id-domanda għall-elettriku. Fl-istess waqt, l-iżvilupp tal-enerġiji rinnovabbli ssussidjati “barra mis-suq” u li jgawdu aċċess prijoritarju għan-netwerk tal-elettriku huwa mgħaġġel. Barra minn hekk, l-impjanti tal-faħam Ewropej raw żieda qawwija fl-attività minħabba l-waqgħa fil-prezz tal-fjuwil, dovuta għaż-żieda fil-gass tax-shale fl-Amerika li ġiegħlet lill-Istati Uniti jesportaw f'ammonti kbar il-produzzjoni żejda tal-faħam tagħhom lejn l-Ewropa. Fl-aħħar nett, naqas ħafna d-dħul, u allura naqset ukoll l-attività, tal-impjanti tal-gass — li saru inqas kompetittivi mill-impjanti tal-faħam.

(46) F'dan il-kuntest, il-perikli relatati mal-kundizzjonijiet tal-klima joħolqu inċertezza fuq il-qligħ tal-kapaċitajiet intensivi meħtieġa biex ikopru din id-domanda ogħla ta' konsum. Dawn il-perjodi ta' żieda qawwija fid-domanda tal-konsum huma rari, ftit sigħat f'sena u saħansitra xejn f'xi snin oħrajn jekk it-temperaturi jkunu xi ftit għoljin.

(47) Il-mekkaniżmu tal-kapaċità fi Franza ġie mfassal bħala waħda mis-soluzzjonijiet għal din il-problema, biex tkun garantita l-konformità mal-kriterju tas-sigurtà tal-provvista definit mill-awtoritajiet pubbliċi. Huwa jipprova jkun kemm mezz biex iġib bidla fl-imġiba tal-konsum fil-perjodi intensivi (l-approċċ tad-domanda) kif ukoll jiġġenera investimenti xierqa fil-faċilitajiet ta' produzzjoni u fil-kapaċitajiet ta' ġestjoni tad-domanda (approċċ tal-offerta).

2.8. Baġit

(48) Il-valur tal-garanziji tal-kapaċità ma jiġix stabbilit mill-amministrazzjoni: huwa s-suq li jiddeterminah. L-iskambji jiġu stabbiliti b'mod liberu mill-atturi tal-mekkaniżmu abbażi tal-aspettattivi tagħhom, tal-istrateġiji ta' hedging tagħhom u fuq it-tagħrif disponibbli.

(49) Minkejja n-natura deċentralizzata tal-mekkaniżmu li tagħmilha diffiċli li wieħed jistma l-baġit, saret stima tal-baġit fejn ġie preżunt obbligu ta' kapaċità globali għad-domanda Franċiża ta' bejn 80 000 u 95 000 MW u fejn ġie preżunt koeffiċjent ta' sigurtà miżmum fil-valur ta' 0,93. Id-domanda ser tiddependi mill-evoluzzjoni tal-konsum fi Franza metropolitana, inklużi azzjonijiet ta' kontroll tad-domanda li ser jimplimentaw il-fornituri tal-elettriku, li jwasslu biex jonqos l-obbligu individwali li huma ser jiffaċċjaw. Abbażi ta' dan id-dħul gross tal-operaturi fis-suq tal-kapaċità jista' jvarja bejn EUR 0/kW u EUR 30/kW fil-perjodu ta' bejn l-2017 u l-2026, bl-ogħla ammonti jkunu fis-snin fejn ikun meħtieġ il-bini ta' makkinarju ġdid ta' produzzjoni.

2.9. Tul taż-żmien

(50) L-ewwel sena ta' konsenja tibda fl-1 ta' Jannar 2017. B'deroga mir-regola ġenerali li tipprovdi li ċ-ċertifikazzjonijiet isiru erba' snin qabel is-sena ta' konsenja, iċ-ċertifikazzjoni għall-ewwel sena ta' konsenja (2017) bdiet fl-1 ta' April 2015. Attwalment, għalkemm l-awtoritajiet Franċiżi mhumiex qegħdin jipprovdu data ta' tmiem tal-mekkaniżmu, ser issir valutazzjoni annwali, definita mil-liġi ta' Franza, minn RTE u mir-regolatur. Jekk ikun il-każ, din tista' twassal għal reviżjoni tal-mekkaniżmu (pereżempju biex jikkonforma mal-aħħar bidliet fil-leġiżlazzjoni Ewropea), jew għal tmiem il-mekkaniżmu jekk dan ma jibqax meħtieġ (6).

2.10. Kumulazzjoni

(51) Rigward il-faċilitajiet taħt kuntratt ta' obbligu ta' xiri (sorsi tal-elettriku rinnovabbli) jew eliġibbli għal kumpens addizzjonali, l-Artikoli L. 121-24 u L. 335-5 tal-Kodiċi tal-Enerġija jipprovdu li l-qligħ mill-bejgħ tal-garanziji tal-kapaċità jitnaqqas mill-ispejjeż totali tagħhom ta' servizz pubbliku, inkluża l-għajnuniet l-oħrajn mogħtija mill-Istat u li jiffinanzjaw l-iskema ta' appoġġ bl-obbligu ta' xiri. B'mod simetriku, il-produtturi mhumiex ser ikunu soġġetti għas-saldu tad-differenzi f'każ li l-kapaċità effettiva tkun inqas minn dik ċertifikata għall-perikli relatati mad-disponibbiltà tar-riżorsa primarja (7).

3. RAĠUNIJIET LI GĦALIHOM NGĦATA BIDU GĦALL-PROĊEDURA.

3.1. Il-preżenza ta' għajnuna mill-Istat fit-tifsira tal-Artikolu 107(1) TFUE

(52) Fid-Deċiżjoni tal-Ftuħ, il-Kummissjoni kienet diġà kkonkludiet, fil-premessa 143, li l-miżura hija għajnuna mill-Istat fis-sens tal-Artikolu 107(1) tat-TFUE u dan għar-raġunijiet li ġejjin.

3.1.1. L-imputabbiltà u l-finanzjament permezz ta' riżorsi tal-Istat

(53) Fid-Deċiżjoni tal-Ftuħ, il-Kummissjoni kkunsidrat li wieħed seta' jikkonkludi li kien hemm trasferiment ta' riżorsi tal-Istat mhux biss jekk kien hemm trasferiment ta' flus direttament mill-baġit tal-Istat jew ta' entità pubblika, iżda wkoll jekk il-fondi insostenn tal-mekkaniżmu kienu ġejjin mill-ekwità tal-impriżi diment li (i) l-Istat jirrinunzja għall-ġbir tar-riżorsi tal-Istat li għandu jdaħħal u/jew li (ii) il-mezzi finanzjarji implimentati għall-iskema jibqgħu taħt il-kontroll pubbliku, mingħajr ma jappartjenu neċessarjament b'mod permanenti għall-patrimonju pubbliku.

(54) Rigward l-ewwel punt, l-Istat Franċiż qed jirrinunzja għal riżorsi pubbliċi peress li jagħti bla ħlas iċ-ċertifikati tal-kapaċità lill-operaturi tal-kapaċità minflok ma jbiegħhom (bħal fil-każijiet Nox (8) u ċertifikati ekoloġiċi Rumeni (9)).

(55) Rigward it-tieni punt, il-mezzi finanzjarji in sostenn tal-mekkaniżmu jibqgħu taħt il-kontroll tal-Istat (l-istess bħal fil-Każijiet Vent de Colère (10) u Essent (11)) peress li: (i) il-fondi huma alimentati minn kontributi obbligatorji imposti mill-Istat u għalhekk huma attribwibbli lilu; (ii) l-Istat jistabbilixxi parametri (kriterji ta' sigurtà ta' provvista u metodoloġija għall-iffissar tal-prezz ta' referenza tas-suq li jiddetermina l-prezz tas-saldu tad-differenzi) li jinfluwenzaw il-prezz tal-kapaċità u l-kwantità ta' ċertifikati globali, anki jekk mhumiex iffissati bħala tali mill-Istat; (iii) il-Kummissjoni li tirregola l-enerġija (is-CRE) għandha s-setgħa li timponi sanzjonijiet fuq il-fornituri li ma jikkonformawx mal-obbligi tagħhom f'termini ta' saldu tad-differenzi; u (iv) l-operatur tas-sistema ta' trasport — RTE — intgħażel mill-Istat biex jamministra l-fondi tas-saldu tad-differenzi.

3.1.2. Vantaġġ selettiv

(56) Skont il-Kummissjoni, is-sentenza Altmark (12) ma tapplikax f'dan il-każ peress li l-obbligu ta' servizz pubbliku mhuwiex definit b'mod ċar. L-obbligi tal-mekkaniżmu huma numerużi u differenti skont id-diversi partijiet ikkonċernati (operaturi tal-impjanti, operaturi tal-ġestjoni tad-domanda, fornituri). Min-naħa tal-obbligu fuq l-operaturi tal-kapaċità, l-obbligu ta' ċertifikazzjoni mhuwiex strettament irregolat peress li: (i) hija fakultattiva għall-kapaċitajiet ta' ġestjoni tad-domanda u (ii) l-operaturi ta' faċilitajiet ta' produzzjoni eżistenti għandhom l-għażla f'dak li jirrigwarda l-livell ta' kapaċità li jiċċertifikaw.

(57) Għaldaqstant il-bejgħ tal-garanziji tal-kapaċità huwa vantaġġ u mhux il-korrispettiv ta' obbligu ta' servizz pubbliku. Dan il-vantaġġ huwa selettiv peress li l-mekkaniżmu jipprevedi għajnuna lill-operaturi tal-kapaċità, u mhux għal setturi oħra tal-ekonomija.

3.1.3. L-effetti fuq il-kompetizzjoni u l-kummerċ bejn l-Istati Membri

(58) Skont il-Kummissjoni, il-mekkaniżmu tal-kapaċità jista' jaffettwa l-kompetizzjoni mal-operaturi tal-kapaċitajiet li jinsabu barra l-pajjiż (u għalhekk jaffettwa wkoll il-kummerċ bejn l-Istati Membri) diment li l-kapaċitajiet li jinsabu fi Franza jiksbu vantaġġ li l-operaturi tal-kapaċitajiet li jinsabu f'pajjiżi oħrajn ma jistgħux jiksbu peress li ma jistgħux jiġu ċċertifikati.

3.2. Għan ta' interess komuni u ħtieġa

(59) It-tħassib tal-awtoritajiet Franċiżi rigward l-adegwatezza tal-kapaċitajiet ta' produzzjoni huwa strettament marbut ma' żieda kbira fid-domanda li sseħħ matul perjodi relattivament qosra ta' kesħa kbira, minħabba li Franza tiddependi b'mod partikolari mit-tisħin bl-elettriku.

(60) Id-Deċiżjoni tal-Ftuħ qajmet dubji rigward il-ħtieġa tal-miżura għar-raġunijiet li ġejjin: (1) il-valutazzjoni tal-adegwatezza tal-kapaċitajiet ta' produzzjoni Scenario Outlook and Adequacy Forecast tan-Netwerk Ewropew għall-Operaturi tas-Sistema ta' Trażmissjoni tal-Elettriku (ENTSO-E) (13) ma sabitx problema ta' sigurtà ta' provvista qabel l-2025; (2) Franza ma tidhirx li esplorat soluzzjonijiet oħrajn ħlief il-mekkaniżmu ta' kapaċità, bħal tariffi li jinċentivaw it-tnaqqis tal-konsum fil-perjodu tal-ogħla domanda; u (3) minkejja l-implimentazzjoni ta' qafas regolatorju għall-ġestjoni tad-domanda tal-konsum u li ppermetta lill-ġestjoni tad-domanda indipendenti li tieħu f'idejha l-ġestjoni offruta storikament mill-fornitur stabbilit, RTE mhijiex qed tistenna żieda netta sinifikanti fil-kapaċitajiet ta' ġestjoni tad-domanda Franċiżi bejn l-2014 u l-2019.

3.3. Adegwatezza tal-għajnuna

(61) Fid-Deċiżjoni tal-Ftuħ tagħha, il-Kummissjoni kkunsidrat li l-mekkaniżmu seta' joħloq diskriminazzjoni bejn id-diversi kapaċitajiet ta' ġestjoni tad-domanda. B'mod partikolari, żewġ tipi ta' ġestjoni tad-domanda tal-konsum jistgħu jipparteċipaw fil-mekkaniżmu: minn naħa, il-kapaċità ta' ġestjoni tad-domanda impliċita, li tikkonsisti fi tnaqqis tal-obbligu tal-kapaċità tal-fornituri sal-volum tal-kapaċità miksub permezz tat-tnaqqis tat-tagħbija tal-klijenti waqt is-sigħat tal-ogħla domanda bejn 10t ijiem u 15-il jum fis-sena; u min-naħa l-oħra, il-kapaċità ta' ġestjoni tad-domanda espliċita, li teħtieġ mill-konsumaturi (il-kbar) jew mill-aggregaturi li jiċċertifikaw il-potenzjal ta' tnaqqis tal-konsum tagħhom u li jagħmlu din il-kapaċità disponibbli (mingħajr ma tkun neċessarjament imnaqqsa) matul il-ħinijiet tal-ogħla domanda bejn 10t ijiem u 25 jum fis-sena.

(62) Barra minn hekk, fid-Deċiżjoni tal-Ftuħ tagħha, il-Kummissjoni kkritikat il-fatt li l-mekkaniżmu ma kienx miftuħ għal kull teknoloġija oħra li tista' tikkontribwixxi għas-sigurtà tal-provvista, b'mod partikolari l-interkonnessjonijiet u/jew il-kapaċitajiet barranin.

(63) Il-Kummissjoni kienet ukoll enfasizzat ir-riskju li l-kapaċitajiet il-ġodda ta' produzzjoni ma setgħux jipparteċipaw fil-mekkaniżmu, l-aktar minħabba n-nuqqas ta' sinjali ta' prezzijiet affidabbli għall-garanziji tal-kapaċità. Speċifikament, il-Kummissjoni kienet imħassba: (1) li l-iskadenza relattivament qasira tal-validità tal-garanziji tal-kapaċità ma tistax tagħti sinjal ta' prezz affidabbli; (2) li l-fornituri, u l-aktar l-operaturi l-ġodda, isibuha diffiċli li jbassru fit-tul minn qabel l-evoluzzjoni tal-portafolli tal-klijenti tagħhom; (3) li l-inċentivi biex l-atturi jkunu f'bilanċ qabel is-SK mhumiex biżżejjed; u (4) li l-limitu massimu fuq il-prezz tas-saldu tad-differenzi ma jirriflettix l-ispejjeż ta' parteċipant ġdid (“cost of new entry”, minn hawn 'il quddiem “CONE”).

3.4. Proporzjonalità

(64) Fid-Deċiżjoni tal-Ftuħ tagħha l-Kummissjoni kienet identifikat riskju li l-mekkaniżmu jista' jwassal għal kumpens żejjed ta' ċerti operaturi tal-kapaċità, l-aktar minħabba: (1) ir-riskju li l-fornituri jistmaw il-konsum aktar milli suppost — dan huwa riskju potenzjali jekk l-obbligi tal-kapaċità individwali tal-fornituri ma jkunux ċari biżżejjed; (2) in-nuqqas potenzjali ta' trasparenza fl-iffissar tal-prezzijiet tal-kapaċità, b'mod partikolari minħabba volum potenzjalment għoli ta' tranżazzjonijiet innegozjati kif ukoll tranżazzjonijiet intragrupp, li jista' jfixkel is-sinjal tal-prezz u jwassal għal kumpens żejjed; (3) il-parteċipazzjoni limitata fil-mekkaniżmu (l-esklużjoni tal-kapaċitajiet transkonfinali u diskriminazzjoni bejn id-diversi operaturi ta' ġestjoni tad-domanda); (4) is-saħħa fis-suq tal' EDF — il-possibbiltà li jżid il-valur tal-garanziji tal-kapaċità b'mod artifiċjali bħala bejjiegħ, filwaqt li japplika prezzijiet aktar baxxi għall-fergħa kummerċjali tiegħu. Sottostanti għal dan, il-Kummissjoni kienet identifikat tliet riskji speċifiċi: ir-riskju taż-żamma tal-kapaċitajiet, ir-riskju taż-żamma tal-garanziji tal-kapaċità u r-riskju ta' “kompressjoni tat-tariffi”.

3.5. L-evitar ta' effetti negattivi fuq il-kompetizzjoni u l-kummerċ

(65) Fid-Deċiżjoni tal-Ftuħ tagħha, il-Kummissjoni identifikat għadd ta' problemi f'termini ta' distorsjonijiet potenzjali tal-kompetizzjoni, kemm fil-livell tal-produzzjoni kif ukoll f'termini ta' provvista tal-elettriku.

(66) Il-Kummissjoni esprimiet tħassib dwar l-eżistenza ta' diskrepanzi sinifikanti fl-informazzjoni. Il-fornituri l-kbar integrati vertikalment, b'mod partikolari dawk li huma diġà preżenti fis-suq Franċiż, jistgħu jgawdu minn vantaġġ minħabba li għandhom aktar esperjenza tas-suq, l-aktar f'dak li jirrigwarda d-disponibbiltà tal-kapaċitajiet, il-ħtiġijiet ta' provvista u l-prezzijiet. Għaldaqstant huma f'pożizzjoni li jagħmlu tbassir aktar affidabbli u jkunu aktar effiċjenti fil-konformità mal-obbligi imposti mill-mekkaniżmu.

(67) Minħabba wkoll id-diskrepanza fl-informazzjoni, aktarx li jkun aktar diffiċli għall-parteċipanti l-ġodda li jagħmlu stima tal-portafoll ta' klijenti futuri tagħhom, meta din l-istima hija essenzjali biex jikkalkulaw kemm jeħtieġu garanziji tal-kapaċità.

(68) Il-Kummissjoni qajmet ukoll tħassib rigward il-possibbiltà li operatur diġà stabbilit u dominanti jżomm il-kapaċitajiet.

(69) Il-Kummissjoni kienet ukoll semmiet ir-riskju li operatur stabbilit u dominanti jkollu l-possibbiltà li jżomm il-garanziji tal-kapaċità.

(70) Barra minn hekk, il-Kummissjoni kienet indikat riskju ta' prattiki ta' esklużjoni mill-prezzijiet (kompressjoni tal-marġni jew kompressjoni tat-tariffi, prezzijiet predatorji) mill-operatur stabbilit u dominanti.

(71) Il-Kummissjoni enfasizzat li n-nuqqas ta' sinjali ta' prezzijiet fit-tul f'dak li jirrigwarda l-kapaċità jista' joħloq jew iżid l-ostakli għad-dħul għall-produtturi l-ġodda. L-investimenti fit-tul li jagħmlu l-parteċipanti l-ġodda jistgħu jeħtieġu ċertu grad ta' prevedibbiltà tal-prezzijiet għal ċertu numru ta' snin, li ma tinkisibx mill-garanziji ċertifikati għal sena.

(72) Il-Kummissjoni kienet tenniet ukoll il-pożizzjoni tagħha rigward kompetizzjoni mnaqqsa fil-mekkaniżmu minħabba l-esklużjoni ta' ċerti tipi ta' operaturi tal-kapaċità mill-mekkaniżmu (kapaċitajiet transkonfinali, diskriminazzjoni bejn l-operaturi tal-kapaċitajiet ta' ġestjoni tad-domanda).

4. L-OSSERVAZZJONIJIET TAL-PARTIJIET INTERESSATI U L-KUMMENTI TA' FRANZA

(73) Il-Kummissjoni rċeviet 18-il tweġiba mingħand il-partijiet interessati minbarra l-Istat Franċiż, RTE u s-CRE, matul il-perjodu ta' konsultazzjoni dwar id-Deċiżjoni tal-Ftuħ. Parti minnhom wieġbet biss wara l-perjodu rilevanti.

(74) Id-diversi kummenti nġabru skont is-suġġett kif ġej. Dawn ser jiġu indirizzati waqt il-valutazzjoni tal-miżura, mingħajr ma ssir referenza espliċita għalihom.

4.1. Il-preżenza ta' għajnuna mill-Istat fit-tifsira tal-Artikolu 107(1) TFUE

(75) Dawk li wieġbu għandhom opinjoni differenti dwar il-kwalifika tal-mekkaniżmu bħala għajnuna. Nofshom jaħsbu li l-miżura hija għajnuna mill-Istat, kemm b'mod espliċitu kif ukoll b'mod impliċitu u ma jirreaġixxux għar-raġunament tal-Kummissjoni f'dan ir-rigward; in-nofs l-ieħor iqis li l-mekkaniżmu mhuwiex għajnuna mill-Istat għar-raġunijiet li ġejjin.

(76) Tnejn minn dawk li wieġbu jagħmlu referenza espliċita għad-Deċiżjoni Nru 369417 tad-9 ta' Ottubru 2015 tal-Kunsill tal-Istat Franċiż (appell mill-Association Nationale des Opérateurs Détaillants en Énergie jew A.N.O.D.E (14).), fejn il-Kunsill tal-Istat ikkunsidra li l-mekkaniżmu tal-kapaċità propost ma kellux il-karatteristiċi ta' għajnuna mill-Istat. L-awtoritajiet Franċiżi wkoll irreferew għall-konklużjonijiet tal-Kunsill tal-Istat f'din l-istess kawża (15).

(77) L-argumenti tal-awtoritajiet Franċiżi rigward il-kwalifika tal-miżura bħala għajnuna mill-Istat għandhom jinqraw flimien ma' dawk diġà msemmija fid-Deċiżjoni tal-Ftuħ.

(78) L-awtoritajiet Franċiżi għażlu li jidħlu fl-investigazzjoni fil-fond mal-Kummissjoni Ewropea billi ma reġgħux ikkunsidraw dawn l-elementi u ffukaw fuq il-proposta ta' miżuri li jiżguraw il-kompatibbiltà tal-mekkaniżmu tal-kapaċità mas-suq intern, irrispettivament mill-kwistjoni tal-kwalifika ta' għajnuna mill-Istat. Għall-kompletezza, l-argumenti ta' Franza rigward il-kwalifika ta' għajnuna mill-Istat huma xorta waħda elenkati hawn taħt.

4.1.1. L-imputabbiltà u l-finanzjament permezz ta' riżorsi tal-Istat

4.1.1.1. Kummenti mingħand il-partijiet interessati

(79) Żewġ aggregaturi tal-ġestjoni tad-domanda, żewġ kumpaniji tal-elettriku vertikalment integrati u l-Unjoni Franċiża tal-elettriku jikkunsidraw li l-miżura mhijiex iffinanzjata permezz ta' riżorsi tal-Istat. B'mod aktar partikolari, dawn li wieġbu jikkunsidraw li l-fondi inkwistjoni jgħaddu direttament u esklussivament bejn l-operaturi privati; RTE la għandu u lanqas juża l-fond tas-saldu tad-differenzi.

(80) Barra minn hekk, skont dan il-grupp, ir-regoli applikabbli għall-ġestjoni ta' dawn ir-riżorsi jistgħu jitqabblu ma' dawk li jiddefinixxu l-ġestjoni tad-“differenzi-aġġustamenti” fil-kuntest tal-miżura ta' responsabbiltà tal-bilanċ fis-suq tal-enerġija.

(81) EDF jiddikjara wkoll li r-rwol tal-Istat Franċiż fil-mekkaniżmu huwa limitat għad-definizzjoni ta' qafas regolatorju speċifiku li fih ikunu attivi biss operaturi privati. Skont EDF, bl-introduzzjoni ta' mekkaniżmu tal-kapaċità, l-Istat Franċiż fil-fatt qed juża l-prerogattivi tiegħu ta' setgħa pubblika u jaġixxi bħala regolatur tas-suq.

(82) Skont EDF hemm distinzjoni ċara bejn il-mekkaniżmu tal-kapaċità u s-sistema inkwistjoni fil-Kawża Il-Kummissjoni/In-Netherlands (“NOx”) (16), fejn l-Istat tan-Netherlands kien ta “drittijiet ta' ħsara” veri u proprji li kienu jippermettu li wieħed jevita l-ħlas ta' multi u li kellhom valur tas-suq minn meta jingħataw mill-Istat. Għalhekk iċ-ċertifikati ma għandhom ebda valur fir-relazzjoni bejn l-Istat Franċiż u l-operaturi tal-kapaċità.

4.1.1.2. Il-kummenti ta' Franza

(83) Skont l-awtoritajiet Franċiżi, il-prezz tal-garanziji tal-kapaċità, u għalhekk id-dħul li jistgħu jagħmlu l-operaturi tal-kapaċità mill-bejgħ taċ-ċertifikati tagħhom, mhuwiex stabbilit mill-Istat. L-Istat lanqas ma jintervjeni fuq l-ammont ta' prodotti offruti fis-suq. Iżda f'mekkaniżmu deċentralizzat, huwa s-suq li jiddetermina l-prezz u l-kwantità ta' ċertifikati. Il-flussi finanzjarji relatati mal-mekkaniżmu tal-kapaċità jseħħu għalhekk bejn atturi privati u mingħajr il-kontroll tal-Istat.

(84) Barra minn hekk, l-awtoritajiet Franċiżi jikkunsidraw li l-flussi finanzjarji relatati mal-ħlas tas-saldu tad-differenzi, min-naħa tagħhom, għandhom ikunu marġinali ħafna fl-iskema (minħabba l-inċentivi għar-riekwilibriju fis-suq upstream) u ma jistgħux jitqiesu bħala riżorsi tal-Istat jew taħt il-kontroll tal-Istat. Is-saldu tad-differenzi previst għall-mekkaniżmu tal-kapaċità jsegwi l-istess mudell bħal dak attwalment fis-seħħ fl-Ewropa għas-saldu tad-differenzi fis-suq tal-enerġija (electricity balancing settlement mechanisms — mekkaniżmi ta' saldu għall-bilanċ tal-elettriku).

(85) L-awtoritajiet Franċiżi jsostnu wkoll li l-mekkaniżmu jixbah aktar dak trattat fil-Kawża PreussenElektra (17) milli dawk diskussi fil-Kawżi Vent de Colère (18) u Essent (19). Bħal fil-każ ta' PreussenElektra u għall-kuntrarju ta' dak li kien previst f'Vent de Colère, il-mekkaniżmu tal-kapaċità ma jipprovdix mekkaniżmu ta' kumpens għall-fornituri. Barra minn hekk, b'differenza minn Essent (i) il-flussi finanzjarji jibqgħu kontinwament il-proprjetà ta' atturi privati (fornituri u operaturi tal-kapaċità); (ii) il-flussi finanzjarji mhumiex ġejjin minn taxxa. Il-preżenza ta' riżorsi tal-Istat hija saħansitra aktar dubjuża meta, għall-kuntrarju tal-ġurisprudenza PreussenElektra, ma ġie stabbilit ebda prezz minimu ta' xiri għall-garanziji tal-kapaċità.

(86) Barra minn hekk, skont l-awtoritajiet, il-bejgħ tal-garanziji ta' kapaċità ma jistax jitqies bħala rinunzja għal riżorsa pubblika. Fil-fatt, l-Istat ma qiegħed jirrinunzja għal ebda riżorsa peress li l-valur tas-suq taċ-ċertifikati ta' garanzija jista' jiġi (i) kemm mill-valur intrinsiku tas-sottostanti li jkopru, (ii) kif ukoll mill-iskarsezza tagħhom meta jinħarġu. Dawn iż-żewġ elementi huma barra mill-poter tal-Istat u jiddistingwu dan il-każ mill-Kawżi NOx u ċertifikati Rumeni ekoloġiċi, li fihom iċ-ċertifikati setgħu rispettivament jinbiegħu bl-irkant jew kellhom valur minimu.

(87) Fl-aħħar nett, fil-każ Rumen, il-liġi tobbliga b'mod espliċitu lill-fornituri sabiex jgħaddu l-ispejjeż tax-xiri taċ-ċertifikati ekoloġiċi fuq il-konsumaturi. Il-Qorti tal-Ġustizzja tal-Unjoni Ewropea (QtĠ) kienet għamlet raġunament simili fil-kawża Vent de Colère, fejn il-fornituri kienu jservu biss bħala intermedjarji finanzjarji (peress li l-kontribuzzjoni għas-servizz pubbliku tal-elettriku (20) kienet tipprovdi l-kumpens għall-ispejjeż żejda tagħhom). Għall-kuntrarju, fil-każ tal-mekkaniżmu Franċiż, il-fornituri huma kompletament liberi li jagħżlu l-mod kif jgħaddu l-ispejjeż fuq il-konsumaturi tagħhom. Ebda mekkaniżmu ma jipprovdi lill-fornituri l-kumpens għall-ispejjeż żejda relatati max-xiri tal-garanziji tal-kapaċità.

4.1.2. Vantaġġ selettiv

4.1.2.1. Kummenti tal-partijiet interessati

(88) Flimkien ma' EDF, kumpanija attiva l-aktar fi Franza fil-bejgħ bl-ingrossa tikkunsidra li l-mekkaniżmu huwa obbligu ta' servizz pubbliku, u din il-kumpanija tirreferi għad-deċiżjoni tal-Kummissjoni fil-Kawża N475/2003 dwar sejħa għall-offerti għal kapaċità ġdida fl-Irlanda (21).

(89) Skont EDF, ladarba l-proċess ta' ċertifikazzjoni jfisser impenn ta' disponibbiltà, huwa jirrappreżenta l-korrispettiv għal servizz mogħti mill-operaturi tal-kapaċità u mhux vantaġġ allegat mogħti bla ħlas.

(90) Barra minn hekk, EDF u kumpanija oħra tal-elettriku integrata vertikalment jikkunsidraw li l-mekkaniżmu tal-kapaċità ma jagħti ebda vantaġġ selettiv lill-operaturi tal-kapaċità. Fil-fehma tagħhom, id-diversi atturi fil-mekkaniżmu jinsabu fl-istess sitwazzjoni fattwali u ġuridika u jgawdu minn trattament kompletament ugwali: huma kkumpensati bl-istess mod, irrispettivament mit-teknoloġija implimentata. L-ebda operatur ma jista' għalhekk ikun vantaġġjat minħabba l-ispeċifiċità tal-faċilitajiet ta' produzzjoni tiegħu.

(91) Skont EDF, huwa żbaljat li wieħed jgħid li dan l-hekk imsejjaħ vantaġġ huwa selettiv għax il-mekkaniżmu tal-kapaċità “jipprevedi għajnuna lill-operaturi tal-kapaċità, u mhux lil setturi oħra tal-ekonomija”. Meta tagħmel dan, il-Kummissjoni tinjora l-karatteristiċi tal-mekkaniżmu tal-kapaċità (“market-wide” u “technology neutral”), bħall-ġurisprudenza tal-QtĠ li tivvaluta s-selettività ta' miżura fil-konfront ta' impriżi oħrajn li jkunu f'sitwazzjoni fattwali u ġuridika komparabbli.

4.1.2.2. Il-kummenti ta' Franza

(92) L-ewwel nett, skont l-awtoritajiet, l-għoti ta' ċertifikati bħala parti mill-mekkaniżmu tal-kapaċità huwa fil-fatt il-korrispettiv ta' impenn ta' disponibbiltà waqt il-ħinijiet tal-ogħla domanda ta' konsum jew ta' voltaġġ qawwi fuq is-sistema tal-elettriku.

(93) It-tieni, l-awtoritajiet Franċiżi jqisu li l-obbligu ta' servizz pubbliku huwa definit b'mod ċar. Rigward il-kapaċitajiet ta' ġestjoni tad-domanda, l-opzjonalità taċ-ċertifikazzjoni tagħhom tiffaċilita l-parteċipazzjoni tagħhom fil-mekkaniżmu tal-kapaċità. Fir-rigward tal-faċilitajiet ta' produzzjoni, il-komponent ta' dikjarazzjoni tal-proċess ta' ċertifikazzjoni ma jaffettwax il-karattru speċifiku tal-obbligu ta' servizz pubbliku: is-CRE tkun tista' tieħu s-sanzjonijiet meħtieġa f'każ ta' tentattiv ta' manipulazzjoni tas-suq, b'mod partikolari jekk attur kellu jivvaluta l-kapaċitajiet tiegħu inqas biex jgħolli l-prezz ta' dawn il-garanziji tal-kapaċità.

(94) Peress li l-mekkaniżmu tal-kapaċità huwa teknoloġikament newtrali, l-awtoritajiet iqisu li ma jagħti l-ebda vantaġġ selettiv lil xi teknoloġija ta' produzzjoni jew ta' ġestjoni tad-domanda partikolari.

(95) Skont Franza, il-perspettiva tal-Kummissjoni, li tidher li tqis li l-mekkaniżmu tal-kapaċità huwa selettiv għax huwa indirizzat biss lill-operaturi tal-kapaċità (u mhux lil setturi oħrajn tal-ekonomija), tfisser li kwalunkwe miżura settorjali hija ta' natura selettiva.

4.1.3. L-effetti fuq il-kompetizzjoni u l-kummerċ bejn l-Istati Membri

4.1.3.1. Kummenti tal-partijiet interessati

(96) Ebda wieħed minn dawk li wieġbu ma kellu reazzjoni dwar dan il-punt.

4.1.3.2. Il-kummenti ta' Franza

(97) L-awtoritajiet Franċiżi jqisu li l-mekkaniżmu tal-kapaċità mhux ser ikollu impatt fuq is-suq tal-elettriku — kemm fil-livell nazzjonali, kif ukoll fl-interazzjonijiet mal-pajjiżi ġirien — li ser ikompli jaħdem bl-istess mod. B'mod aktar speċifiku, huma jemmnu li s-suq tal-kapaċità mhuwiex ser jibdel il-prezz tal-elettriku fis-swieq spot.

4.2. Għan ta' interess komuni u ħtieġa

4.2.1. Kummenti mingħand il-partijiet interessati

(98) Dawk li wieġbu huma ġeneralment tal-opinjoni li l-mekkaniżmu huwa meħtieġ u li għandu jkun parti integrali mill-organizzazzjoni tas-suq. Tlieta biss minn dawk li wieġbu jikkontestaw il-ħtieġa tal-miżura, minħabba li: (1) l-analiżi tal-adegwatezza tal-kapaċitajiet ta' produzzjoni li saret minn RTE fl-2015 ma tipprovdi għal ebda problema ta' qtugħ; (2) bħalissa hemm kapaċità żejda fi Franza, kif muri mill-fatt li, għall-2017, il-volum tal-kapaċitajiet ċertifikati huwa ogħla minn dak meħtieġ biex tintlaħaq id-domanda massima; u (3) il-konsum naqas f'dawn l-aħħar snin u d-domanda massima hija stabbli (RTE kien bassar żieda fid-domanda massima).

4.2.2. Il-kummenti ta' Franza

4.2.2.1. Rigward is-sigurtà tal-provvista

(99) Skont l-awtoritajiet, fil-fatt ġie stabbilit indikatur ta' sigurtà tal-provvista u ġie identifikat riskju ta' qtugħ fl-aħħar studji ta' RTE: fl-aħħar Rapport provviżorju ta' RTE li sar qabel id-dħul fis-seħħ tal-mekkaniżmu (fl-2014) jidher defiċit ta' marġni ta' 2 GW f'dan l-istudju għax-xitwa 2016-2017 fix-xenarju ta' referenza. Dan il-marġni kien imnaqqas għal 200 MW fir-Rapport provviżorju 2015 għax-xitwa 2017-2018, iżda dan seħħ minħabba s-sinjal mogħti mill-ħolqien tal-mekkaniżmu. Dawn l-analiżijiet huma allegatament ikkonfermati mill-analiżijiet tal-Pentalateral Energy Forum.

(100) Madankollu, l-istudju tal-adegwatezza li sar minn REGRT-E (ir-rapport Scenario Outlook and Adequacy Forecast) kien ibbażat fuq metodoloġija deterministika: fil-valutazzjoni ma ngħatax mudell tad-domanda massima ta' konsum dovuta għall-kesħa kbira u għas-sensittività għat-temp. Huma d-differenzi fil-metodoloġija li jwasslu għal dawn id-differenzi fir-riżultati. L-applikazzjoni tal-metodoloġija fil-mira li tipprova tistabbilixxi REGRT-E twassal biex jonqsu d-differenzi bejn dawn id-diversi eżerċizzji provviżorji. F'dan ir-rigward, il-Mid-Term Adequacy Forecast ippubblikat fl-2016 minn REGRT-E (22), li huwa l-ewwel (1) verżjoni bbażata fuq metodoloġija probabilistika, huwa konsistenti mar-riżultati tal-istudju tal-PLEF u ta' RTE.

(101) Kuntrarjament għal dak li l-Kummissjoni tidher li tissuġġerixxi, il-mekkaniżmu tal-kapaċità fi Franza ma tfassalx biex isolvi l-problema eventwali ta' missing money iżda biex tkun garantita s-sigurtà tal-provvista tas-sistema elettrika Franċiża (l-aktar waqt id-domanda massima), billi jikkumpensa d-disponibbiltà ta' riżorsi li ma jistgħux jiġu kkumpensati b'mod sodisfaċenti biss fis-suq tal-enerġija.

(102) Franza timplimenta divesi miżuri li jikkumplimentaw il-mekkaniżmu tal-kapaċità: proġetti ta' interkonnessjoni; reviżjonijiet tat-tariffi rregolati u tat-tariffi għall-użu tas-sistemi pubbliċi tat-trażmissjoni u ta' distribuzzjoni tal-elettriku biex jirriflettu aħjar l-iskarsezzi; l-iżvilupp tal-kapaċitajiet ta' ġestjoni tad-domanda (pereżempju permezz tal-iżvilupp tal-qafas regolatorju tas-swieq tal-elettriku biex dawk l-operaturi tal-ġestjoni tad-domanda jkunu jistgħu jipparteċipaw fil-mekkaniżmi kollha, it-tneħħija tal-ostakli tekniċi u kompetittivi għall-aggregazzjoni tal-kapaċitajiet, l-użu ta' arloġġi intelliġenti); it-tnedija tas-sorsi rinnovabbli, eċċ.

(103) Sadanittant, RTE ippubblika l-valutazzjoni tiegħu dwar l-adegwatezza tal-kapaċitajiet ta' produzzjoni għall-2016. Skont l-awtoritajiet, l-aħħar Rapport provviżorju ta' RTE ma jibdilx l-analiżi tal-awtoritajiet Franċiżi. Għall-kuntrarju, dan isaħħaħha billi jispjega għal darb'oħra li s-sigurtà tal-provvista ta' Franza tiddependi mid-destin ta' ċerti impjanti tas-sħana (b'mod partikolari dawk ikkombinati bil-gass) u mill-ġestjoni tad-domanda ta' konsum, jiġifieri l-aktar setturi sensittivi għall-implimentazzjoni tal-mekkaniżmu tal-kapaċità. Figura 3 Indikaturi ta' qtugħ f'xenarji ta' “sħana kbira” u ta' “nuqqas ta' sħana” 2016-17 2017-18 2018-19 2019-20 2020-21 Xenarju “sħana kbira” Enerġija mistennija mhux użata 2,0 GWh 1,4 GWh 2,5 GWh 2,7 GWh 0,8 GWh Aspettattiva ta' telf tat-tagħbija 0 h 45 0 h 30 1 h 00 0 h 45 0 h 15 Marġni jew defiċit tal-kapaċità 4 700 MW 5 400 MW 3 600 MW 3 700 MW 6 600 MW Xenarju “nuqqas ta' sħana” Enerġija mistennija mhux użata 8,6 GWh 13,4 GWh 26,5 GWh 26,2 GWh 7,6 GWh Aspettattiva ta' telf tat-tagħbija 2 h 30 3 h 45 6 h 45 6 h 15 2 h 15 Marġni jew defiċit tal-kapaċità 600 MW – 700 MW – 2 500 MW – 2 400 MW 900 MW Sors: RTE, Rapport provviżorju 2016

(104) Skont RTE, fost ix-xenarji ta' sħana ppreżentati fir-Rapport provviżorju 2016 (ara l-Figura 3), huwa x-xenarju ta' “nuqqas ta' sħana” li għandu jintgħażel fl-assenza ta' mekkaniżmu tal-kapaċità. Ix-xenarju ta' “nuqqas ta' sħana” jinkludi l-għeluq ta' ċerti faċilitajiet, speċjalment dawk li l-operaturi attwalment ipposponew l-għeluq tagħhom sakemm jiġi implimentat il-mekkaniżmu tal-kapaċità. Ix-xenarju “sħana kbira”, għall-kuntrarju, ifisser iż-żamma tal-impjanti kollha eżistenti, irrispettivament minn kwalunkwe kunsiderazzjoni ekonomika: skont l-awtoritajiet għalhekk ftit hemm possibbiltà li dan ix-xenarju jseħħ.

(105) B'hekk, fix-xenarju ta' “nuqqas ta' sħana” is-sigurtà tal-provvista hija mhedda sa mix-xitwa 2017-2018 jekk wieħed jieħu bħala referenza xitwa medja. Barra minn hekk, dejjem b'kunsiderazzjoni ta' xenarju ta' “nuqqas ta' sħana”, RTE ikkalkula l-aspettattiva ta' qtugħ billi ssimula xitwa estrema, b'kesħa kbira, għall-ħames xtiewi li ġejjin. Ir-riżultati tal-kalkolu huma mogħtija fil-Figura 4. Figura 4 Aspettattiva ta' qtugħ f'xitwa estrema (f'sigħat) 2016-17 2017-18 2018-19 2019-20 2020-21 Aspettattiva ta' qtugħ 5-15 8-21 16-36 14-34 5-13 Sors: RTE

(106) Il-kalkolu juri li l-aspettattiva ta' qtugħ taqbeż kull darba l-kriterju ta' qtugħ adottat minn Franza, jiġifieri aspettattiva ta' qtugħ ta' medja ta' tliet (3) sigħat fis-sena. Ta' min ifakkar li huwa proprju għal dawn ix-xtiewi estremi li l-mekkaniżmu tal-kapaċità fi Franza qed jipprova jilqa'.

4.2.2.2. Rigward l-ilmenti l-oħrajn li għamlet il-Kummissjoni fid-Deċiżjoni tal-Ftuħ

(107) Fil-premessa 164 tad-Deċiżjoni tal-Ftuħ, il-Kummissjoni kienet fakkret li l-Awtorità tal-Kompetizzjoni kienet issuġġeriet l-implimentazzjoni ta' tariffa għall-użu tas-sistemi pubbliċi ta' trażmissjoni u ta' distribuzzjoni tal-elettriku (TURPE) skont il-ħin u l-istaġuni, b'mod partikolari b'distinzjoni bejn l-aktar ħinijiet intensivi u s-sigħat inqas intensivi, sabiex tħeġġeġ it-tnaqqis tad-domanda tal-konsumaturi industrijali waqt il-perjodu tad-domanda massima. Franza kkonfermat li t-TURPE hija diġà skont il-ħinijiet u l-istaġuni, bi prezzijiet differenti skont l-istaġuni, il-ġranet tal-ġimgħa u/jew is-sigħat tal-ġurnata.

(108) Fl-aħħar nett, fil-premessa 153 tad-Deċiżjoni tal-Ftuħ, il-Kummissjoni kkunsidrat li l-fatturi ta' de-rating (fl-iskema ta' ċertifikazzjoni normattiva fakultattiva) ma kinux ċari biżżejjed. Franza spjegat li, f'din l-iskema ta' ċertifikazzjoni normattiva fakultattiva, il-livell ta' kapaċità ċċertifikata (LKĊ) jikkorrispondi għall-medja tal-qawwa pprovduta mill-impjant fis-sigħat ta' PD2 fuq is-snin storiċi mmultiplikati bil-koeffiċjent tal-kontribuzzjoni tas-settur (jew fattur ta' de-rating). Dawn il-koeffiċjenti ta' kontribuzzjoni (85 % għall-idrawlika fil-ħin reali, 70 % għall-enerġija tar-riħ u 25 % għal tax-xemx) jirriflettu l-fatt li, għall-faċilitajiet tas-setturi inevitabbli, id-disponibbiltà medja fis-sigħat ta' PD2 ma tirriflettix eżatt il-kontribut ta' dawn il-faċilitajiet għat-tnaqqis tar-riskju ta' qtugħ minħabba: (i) il-korrelazzjoni bejn id-disponibbiltà tal-faċilità u l-waqtiet ta' tħaddim tas-sistema (li mhuwiex il-każ ta' kapaċità kontrollabbli) u (ii) profil ta' disponibbiltà mhux kostanti fis-sigħat ta' PD2 (il-kapaċitajiet kontrollabbli għandhom profil ta' disponibbiltà fiss) li għandu impatt peress li l-funzjoni tal-probabbiltà ta' qtugħ fis-sigħat ta' PD2 mhijiex uniformi. Il-koeffiċjenti ta' kontribuzzjoni għas-snin ta' konsenja 2017, 2018 u 2019 ġew ikkalkulati skont ix-xenarji tar-Rapport Provviżorju ta' RTE, ibbażati fuq ammont kbir ta' statistika.

4.3. Adegwatezza tal-miżura tal-għajnuna

4.3.1. Diskriminazzjoni bejn il-kapaċitajiet ta' ġestjoni tad-domanda

4.3.1.1. Kummenti tal-partijiet interessati

(109) Il-parti l-kbira ta' dawk li wieġbu tirreferi għad-diskriminazzjoni bejn il-ġestjoni tad-domanda impliċita u l-ġestjoni tad-domanda espliċita. Ħafna minnhom (5) iqisu li l-mekkaniżmu jiffavorixxi aktar lill-operaturi tad-domanda espliċita, minħabba l-obbligu ta' attivazzjoni impost fuq l-operaturi tad-domanda impliċita, li huwa meqjus pjuttost restrittiv. Tnejn minn dawk li wieġbu nnutaw li skont il-kriterju tas-sigurtà tal-provvista magħżul, kapaċità ta' ġestjoni espliċita għandha tkun attivata biss darba kull għaxar snin (peress li l-mekkaniżmu huwa mfassal għal xitwa qalila kull għaxar snin). Huma jqisu, għalhekk, li l-volum ta' sigħat ta' PD2 (disponibbiltà ta' ġestjoni tad-domanda espliċita) għandu jkun għaxar (10) darbiet ogħla mill-volum ta' sigħat ta' PD1 (tnaqqis effettiv tal-ġestjoni tad-domanda impliċita). Tnejn oħra ta' opinjoni opposta jinnutaw li fil-fehma tagħhom, il-kundizzjonijiet tal-operaturi tad-domanda impliċita huma aktar vantaġġjużi, peress li l-operaturi tad-domanda espliċita jridu jġorru l-ispejjeż taċ-ċertifikazzjoni. Tnejn li wieġbu jikkunsidraw li l-awtoritajiet Franċiżi sabu bilanċ tajjeb bejn l-obbligi taż-żewġ tipi ta' operaturi ta' ġestjoni tad-domanda.

4.3.1.2. Il-kummenti ta' Franza

(110) Franza ddefendiet lilha nfisha billi enfasizzat id-diversi obbligi taż-żewġ tipi ta' operaturi ta' ġestjoni tad-domanda. Hija ssostni li l-kundizzjonijiet differenti huma meħtieġa proprju biex iż-żewġ tipi ta' kapaċitajiet ikunu jistgħu jipparteċipaw fil-mekkaniżmu. B'mod partikolari, peress li l-korrispettiv meħtieġ minn operatur ta' ġestjoni tad-domanda impliċita huwa akbar (attivazzjoni kontra disponibbiltà), huwa loġiku li n-numru ta' ġranet attribwiti lilu (ġranet ta' PD1) ikun inqas min-numru ta' ġranet li fihom operatur ta' ġestjoni tad-domanda espliċita jrid ikun disponibbli.

(111) Xi partijiet interessati kienu mħassba li t-tul tal-perjodu PD2, għalkemm iktar minn dak ta' PD1, jista' jkun qasir wisq. Skont Franza, il-kejl tal-perjodi PD1 u PD2 huwa kwistjoni kumplessa, li s-soluzzjoni għaliha bilfors teħtieġ kompromess. RTE għamel studji biex jasal għal kompromess sodisfaċenti, li r-riżultati tagħhom ġew ippreżentati fir-Rapport li jakkumpanja l-proposta tar-regoli tal-mekkaniżmu tal-kapaċità (2014).

(112) Fil-qosor, biex jiġu koperti l-ħinijiet tal-ogħla konsum (ara l-Figura 5 hawn taħt) għalkemm setgħu jsibu l-parteċipazzjoni tal-konsumaturi ġestibbli għat-tnaqqis tar-riskju ta' qtugħ, l-awtoritajiet Franċiżi għażlu li jżommu volum ta' bejn 100 u 150 siegħa għall-perjodu PD1. Figura 5 Rabtiet bejn qtugħ u sigħat tal-ogħla konsum Sors: RTE, Rapport li jakkumpanja l-proposta tar-regoli tal-mekkaniżmu tal-kapaċità (2014), p. 139

(113) Skont Franza, il-PD2 għandu ċertament ikun itwal mill-PD1 (peress li l-kunċett ta' attivazzjoni huwa aktar eżiġenti minn dak ta' disponibbiltà), iżda l-PD2 lanqas ma għandu jkun twil wisq biex ma jkunx ta' żvantaġġ għal ċerti setturi, b'mod partikolari dawk tal-ġestjoni tad-domanda. Mill-istess studju ta' RTE irriżulta li 99 % tas-sigħat ta' qtugħ seħħew fit-300 siegħa tal-ogħla konsum u li, għaldaqstant, perjodu ta' PD2 immirat, li jkun fih bejn 100 u 300 siegħa ta' konsum għoli kien għażla konsistenti biex issir stima xierqa tal-kontribuzzjoni għat-tnaqqis tar-riskju ta' qtugħ tal-kapaċitajiet ta' ġestjoni tad-domanda espliċita.

(114) F'din il-firxa ta' bejn 100 u 300 siegħa, l-awtoritajiet Franċiżi għażlu ċ-ċifra ta' 250 siegħa. Fil-fatt, din iċ-ċifra tippermetti (i) li jiġu koperti kważi 99 % tas-sigħat ta' qtugħ (ara l-Figura 5) u għalhekk ma twassalx għal tnaqqis fil-kopertura tar-riskju ta' qtugħ meta mqabbla mal-għażla massima ta' 300 siegħa, (ii) li tiżdied id-disponibbiltà tal-operaturi ta' ġestjoni tad-domanda espliċita meta mqabblin ma' setturi oħrajn (23). B'hekk, biex jiġi żgurat l-istess livell ta' sigurtà ta' provvista, l-awtoritajiet Franċiżi għażlu li jżommu massimu ta' 250 siegħa għall-perjodu PD2 sabiex jimmassimizzaw il-kontribuzzjoni tal-operaturi ta' ġestjoni tad-domanda espliċita għall-istess livell ta' kopertura tar-riskju ta' qtugħ.

(115) Il-fatt li wieħed jipprovdi perjodu PD2 għaxar (10) darbiet itwal mill-perjodu PD1 ikun ifisser li wieħed irid ikejjel id-disponibbiltà tal-mezzi ta' produzzjoni u ta' ġestjoni tad-domanda fuq 1 000 sa 1 500 siegħa. Minħabba r-restrizzjonijiet ta' disponibbiltà tal-kapaċitajiet ta' ġestjoni tad-domanda fuq perjodi twal, l-estensjoni tal-obbligu ta' disponibbiltà tista' twassal biex dawn il-kapaċitajiet ikollhom inaqqsu l-potenzjal tagħhom ta' valorizzazzjoni fuq il-mekkaniżmu tal-kapaċità. Għalhekk, 100 MW ta' ġestjoni tad-domanda industrijali kapaċi li jkunu disponibbli għal madwar mitt siegħa, iżda mhux għal madwar elf siegħa, jingħataw valur ta' 20 MW ta' produzzjoni ta' sħana, meta l-istudji juru li l-kontribuzzjoni tagħhom għat-tnaqqis tar-riskju ta' qtugħ huwa komparabbli għal 90 MW ta' produzzjoni ta' sħana. Għalhekk, u biex tiġi żgurata kompetizzjoni ġusta bejn l-operaturi ta' ġestjoni tad-domanda u l-produtturi, l-awtoritajiet Franċiżi għażlu li ma jagħżlux perjodu PD2 għaxar (10) darbiet itwal mill-perjodu PD1 u li jużaw perjodu PD2 immirat.

(116) Barra minn hekk, l-awtoritajiet Franċiżi jfakkru li l-mekkaniżmu tal-kapaċità jipprovdi monitoraġġ tad-disponibbiltà tal-kapaċitajiet (fin-nuqqas ta' attivazzjoni spontanja), li jgħin biex ikun żgurat li ma jkunx hemm effett ta' deadweight bejn impenn ta' disponibbiltà u impenn ta' attivazzjoni.

(117) L-awtoritajiet Franċiżi huma madankollu miftuħa għall-iffissar ta' valuri oħrajn minn dawk magħżulin attwalment fir-regoli iżda jqisu li l-qafas attwalment fis-seħħ huwa bilanċ ġust bejn l-operaturi ta' ġestjoni tad-domanda indipendenti u l-fornituri. Għaldaqstant huma jemmnu li l-proporzjon bejn PD1 u PD2 għandu jinżamm kif inhu għall-ewwel snin ta' konsenja. Il-valur tiegħu mbagħad ikun jista' jiġi rivedut jekk is-sinjali mibgħuta ma jkunux rilevanti biżżejjed u din il-valutazzjoni tkun tista' tiġi integrata fil-valutazzjoni tal-funzjonament tas-suq tal-kapaċità.

4.3.2. L-esklużjoni ta' kapaċitajiet transkonfinali

4.3.2.1. Kummenti tal-partijiet interessati

(118) Il-kummenti li waslu b'reazzjoni għad-Deċiżjoni tal-Ftuħ juru kunsens wiesa' fost l-atturi tas-suq biex il-mekkaniżmu Franċiż jinfetaħ gradwalment (jiġifieri mingħajr ma jipperikola t-tnedija tal-mekkaniżmu f'Jannar 2017) għall-kapaċitajiet transkonfinali.

4.3.2.2. Il-kummenti u r-rimedji proposti minn Franza

(119) B'reazzjoni, Franza pproponiet kunsiderazzjoni espliċita tal-kapaċitajiet barranin fuq mudell ibridu, li tikkumpensa kemm l-interkonnessjonijiet kif ukoll il-kapaċitajiet ta' produzzjoni u ta' ġestjoni tad-domanda barranin. F'din il-proposta, l-akbar kumpens jingħata kemm lill-interkonnessjonijiet kif ukoll lill-kapaċitajiet barranin skont l-iskarsezza.

(120) F'din il-proposta, il-kapaċitajiet ta' produzzjoni u ta' ġestjoni tad-domanda jkollhom jakkwistaw biljetti ta' interkonnessjoni biex ikunu jistgħu jiġu ċċertifikati mbagħad joffru l-garanziji ta' kapaċità tagħhom fis-suq tal-kapaċità Franċiż.

(121) Il-biljetti jingħataw lil kull fruntiera abbażi tal-kontribuzzjoni tal-Istati Membri transkonfinali għas-sigurtà tal-provvista fi Franza. Dawn il-biljetti mbagħad jinbiegħu f'irkant “fruntiera wara fruntiera”. Il-kapaċitajiet kollha ta' produzzjoni u ta' ġestjoni tad-domanda tal-pajjiż transkonfinali interkonness ma' Franza permezz ta' interkonnessjoni partikolari jingħataw il-possibbiltà li jipparteċipaw fl-irkant tal-biljetti ta' interkonnessjoni korrispondenti għal din l-interkonnessjoni. L-irkanti jsiru fis-sena ta' konsenja -1 (minn hawn 'il quddiem SK-1). L-iskema mhijiex kontra li kapaċitajiet b'kuntratt taħt il-mekkaniżmu Franċiż jipparteċipaw fl-istess waqt f'mekkaniżmi ta' kapaċità oħrajn fl-Unjoni Ewropea. F'dan il-kuntest, ikun jenħtieġ għalhekk li jiġu stabbiliti l-metodi ta' monitoraġġ u ta' valutazzjoni tas-servizz ipprovdut, bi sħab mal-Istati kkonċernati.

(122) Ladarba l-kapaċitajiet ta' produzzjoni jew ta' ġestjoni tad-domanda barranin ikunu kisbu biljetti ta' interkonnessjoni, huma jkunu jistgħu jiġu ċċertifikati u jiksbu garanziji ta' kapaċità. Imbagħad ikunu jistgħu jbiegħu dawn il-garanziji tal-kapaċità fis-suq tal-kapaċità Franċiż.

(123) L-awtoritajiet Franċiżi jintrabtu li jimplimentaw b'mod unilaterali s-soluzzjoni “ibrida pragmatika” msemmija hawn fuq, jiġifieri li jintegraw fil-qafas regolatorju tagħhom il-possibbiltà li l-faċilitajiet li jinsabu fl-Istati Membri ġirien jipparteċipaw b'mod espliċitu fil-mekkaniżmu tal-kapaċità Franċiż diment li jkun hemm kapaċità ta' tranżitu suffiċjenti għall-interkonnessjonijiet. Dan il-qafas regolatorju ser ikun jeħtieġ madankollu l-qbil tal-operaturi tas-sistemi ta' trażmissjoni (24) (TSO) tal-Istati Membri kkonċernati, fil-forma ta' protokoll ta' kooperazzjoni li jistabbilixxi l-proċess ta' ċertifikazzjoni u ta' kontrolli meħtieġa għall-implimentazzjoni tal-mekkaniżmu.

(124) Jekk dan il-protokoll ma jiġix iffirmat minn ċerti TSO tal-Istati Membri kkonċernati, l-awtoritajiet Franċiżi jintrabtu li jimplimentaw proċedura ta' salvagwardja li tippermetti li l-kapaċitajiet barranin ikollhom parteċipazzjoni espliċita fil-mekkaniżmu tal-kapaċità u b'hekk li joħorġu b'mod definittiv mill-mudell ibbażat fuq parteċipazzjoni impliċita. Din il-proċedura ta' salvagwardja se tikkonsisti f'parteċipazzjoni espliċita tal-interkonnessjonijiet (soluzzjoni li tista' tiġi implimentata mingħajr l-appoġġ tal-Istati Membri l-oħrajn u li tgħin biex ikun rifless il-valur miġjub mill-kapaċitajiet tal-interkonnessjonijiet għas-sigurtà tal-provvista ta' Franza).

(125) L-implimentazzjoni ta' dawn l-impenji teħtieġ reviżjoni tad-Digriet tal-2012, maħruġ mill-Kunsill tal-Istat wara l-parir tal-Kunsill Superjuri tal-Enerġija, tal-Kunsill Nazzjonali tal-valutazzjoni tal-istandards, tal-Kummissjoni li tirregola l-enerġija u tal-Awtorità tal-Kompetizzjoni. L-awtoritajiet Franċiżi jikkunsidraw li mhux maħsub li jiġi adottat id-digriet qabel l-aħħar tal-2017 imbagħad reviżjoni tar-regoli adottati għall-applikazzjoni tiegħu. L-awtoritajiet Franċiżi jikkunsidraw li din il-fażi tista' tieħu madwar sitt (6) xhur. Il-kalendarju ppreżentat mill-awtoritajiet Franċiżi huwa bbażat għalhekk fuq varjazzjoni fil-qafas regolatorju fl-2018 għal implimentazzjoni effettiva għas-sena ta' konsenja 2019.

4.3.3. In-nuqqas ta' sinjali għall-investimenti l-ġodda

4.3.3.1. Kummenti tal-partijiet interessati

(126) Il-Kummissjoni rċeviet għadd ta' tweġibiet dwar dan is-suġġett u l-opinjonijiet espressi kienu jvarjaw ħafna.

(127) Il-parti l-kbira (7) ta' dawk li wieġbu taqbel li l-mekkaniżmu ma jistax, fil-forma inizjali tiegħu, jinkoraġġixxi investimenti ġodda f'impjanti ta' produzzjoni. Ir-raġunijiet li l-aktar ġew ikkwotati huma fost l-oħrajn in-nuqqas ta' sinjal ta' prezz rappreżentattiv kmieni biżżejjed qabel is-sena ta' konsenja, il-limitu massimu tal-prezz tal-kapaċità stabbilit għal EUR 40 000/MW (li jirriżulta mil-limitu massimu applikabbli għall-mekkaniżmu tas-saldu tad-differenzi) u n-nuqqas ta' kuntratti fit-tul.

(128) Fil-fatt, fil-parti l-kbira tagħhom, dawk li wieġbu kkonfermaw jew li l-mekkaniżmu kien ikkumplikat ħafna, jew li kien tassew diffiċli għall-fornituri, u b'mod speċjali għall-parteċipanti l-ġodda, li jbassru l-portafolli futuri tagħhom. Wieħed minn dawk li wieġbu qal li mekkaniżmu tal-kapaċità ċentralizzat jista' jevita dan it-tip ta' problemi.

(129) Żewġ produtturi (stabbiliti) mhumiex ta' din il-fehma u jaħsbu li l-mekkaniżmu ser jattira investimenti ġodda, l-aktar minħabba l-iskadenza ta' erba' (4) snin qabel is-sena ta' konsenja, il-possibbiltà għas-suq li jiżviluppa prodotti forward u s-sinjal tal-prezz, li huma jqisu affidabbli. Barra minn hekk huma jqisu li l-mekkaniżmu jipprovdi salvagwardji suffiċjenti biex tiġi żgurata t-trasparenza tal-obbligi tal-kapaċità, b'mod partikolari permezz tal-pubblikazzjoni regolari, minn RTE, tal-previżjonijiet dwar il-livell globali tal-garanziji tal-kapaċità meħtieġa għal kull sena ta' konsenja.

(130) Tnejn oħrajn minn dawk li wieġbu (produtturi alternattivi) jinnutaw li l-għan ewlieni tal-mekkaniżmu huwa li jkompli l-operat tal-kapaċitajiet eżistenti minflok li jħeġġeġ investimenti ġodda.

4.3.3.2. Il-kummenti u r-rimedji proposti minn Franza

In-nuqqas ta' kuntratti fit-tul

(131) Wara r-reazzjonijiet tal-partijiet terzi, l-awtoritajiet Franċiżi ntrabtu li jimplimentaw skema ta' kuntratti pluriennali biex jinkoraġġixxu l-investiment f'kapaċitajiet ġodda. Il-kapaċitajiet il-ġodda kollha (25) ser ikunu eliġibbli għall-iskema jekk mgħandhomx diġà mekkaniżmu ta' appoġġ.

(132) Biex ikun permess perjodu ta' implimentazzjoni suffiċjenti għall-proġetti ġodda, l-ewwel irkant ta' garanziji tal-kapaċità ser jiġi organizzat fuq il-pjattaforma EPEX fis-SK-4. Il-kapaċitajiet il-ġodda potenzjali jkollhom jippreżentaw l-offerti tagħhom lil RTE fl-aħħar kwart tas-SK-4. L-offerti jridu joffru primarjament prezz u volum.

(133) Il-kompetittività tal-prezz imbagħad titqabbel ma' “prezz ta' referenza inizjali” u l-offerti ogħla minnu ma jiġux aċċettati. Il-prezz ta' referenza inizjali ser ikun prezz ippeżat (26) tal-kapaċità li tirriżulta mhux biss mill-irkant organizzat fis-SK-4 għas-sena ta' konsenja SK, iżda wkoll mill-irkantijiet organizzati matul din l-istess sena għas-snin ta' konsenja SK-2 u SK-1, kif indikat fil-Figura 6. Figura 6 Proposta għall-kompożizzjoni tal-prezz ta' referenza inizjali Sors: L-ittra tal-awtoritajiet Franċiżi tad-9 ta' Settembru 2016

(134) Għaldaqstant l-atturi tas-suq mhumiex se jkunu jafu minn qabel il-prezz ta' referenza inizjali u huma r-riżultati tas-suq li se jippermettu li jiġi ddeterminat dan il-prezz ta' referenza inizjali.

(135) F'dak li jirrigwarda l-volumi li jridu jiġu kkuntrattati, l-awtoritajiet Franċiżi se japplikaw kurva tad-domanda li tillimita dawn il-volumi għall-offerti li huma tassew kompetittivi fit-tul. Il-kurva tad-domanda se tkun imfassla kull sena minn RTE u approvata mis-CRE, u ser ikollha tirrifletti l-valur tal-kapaċità l-ġdida għall-komunità. Dan sabiex jiġi żgurat li l-mekkaniżmu tal-kuntratti pluriennali ser ikollu effettivament impatt pożittiv għall-konsumaturi.

(136) Il-kapaċitajiet magħżulin ser igawdu minn kuntratt għal differenza għal 7 snin komparabbli, fl-operat tiegħu, għal kumpens addizzjonali (“feed-in premium”), li jfisser li kwalunkwe differenza bejn il-prezz tal-offerta u l-prezz ta' referenza tas-suq jew ser tagħti lok għal rimborż tad-differenza (jekk il-PRS ikun ogħla mill-prezz tal-offerta) jew għal inkass (jekk il-PRS ikun aktar baxx mill-prezz tal-offerta). Madankollu, biex l-operaturi tas-suq jiġu mħeġġa jimmassimizzaw id-dħul tagħhom, kwalunkwe dħul iġġenerat mill-bejgħ tal-garanziji bi prezz ogħla mill-prezz tal-offerta ma jagħtix lok għal rimborż tad-differenza (prezz tal-bejgħ — prezz tal-offerta) mill-investitur.

(137) L-awtoritajiet Franċiżi jikkunsidraw, barra minn hekk, l-introduzzjoni ta' kriterji ambjentali li jagħtu preferenza lill-produtturi li b'emissjonijiet ta' karbonju baxxi, fil-forma (i) ta' preċedenza ambjentali, b'karatteristiċi tekniċi u ekonomiċi identiċi, u (ii) limitu massimu fuq l-emissjonijiet li jistgħu jkunu ġġenerati minn assi li jista' jibbenefika mill-qafas speċifiku għall-kapaċitajiet il-ġodda. Il-kriterji ambjentali, bħal-livell ta' emissjoni ta' gassijiet b'effett ta' serra, se jiġu definiti fir-regoli u l-aħjar offerta f'termini ambjentali tista' tintgħażel jekk ikun meħtieġ. Barra minn hekk, il-faċilitajiet eżistenti se jibqgħu soġġetti għar-regolamenti ambjentali Ewropej u Franċiżi fis-seħħ, li għal dawn il-faċilitajiet jista' jkun ifisser il-ħtieġa ta' investimenti ta' konformità.

(138) L-awtoritajiet Franċiżi jintrabtu li jimplimentaw l-iskema għall-għażla tal-kapaċitajiet fl-2019 flimkien ma' parteċipazzjoni inizjali effettiva tal-kapaċitajiet magħżula għas-sena ta' konsenja 2023. Barra minn hekk, huma jintrabtu li mill-2019 jibdew jimplimentaw skema tranżitorja ta' kuntratti pluriennali, li jkopru l-perjodu ta' bejn l-2020 u l-2023. Dan ikun ifisser, pereżempju, li fl-2019, tiġi mnedija skema “perenni” għas-sena ta' konsenja 2023 iżda tiġi mnedija wkoll skema tranżitorja għas-snin ta' konsenja 2020, 2021 u 2022.

Id-diffikultà tal-fornituri li jbassru minn ħafna qabel l-iżviluppi tal-portafolli tal-klijenti tagħhom

(139) L-awtoritajiet Franċiżi jqisu li l-previżjonijiet regolari ta' RTE għandhom ikunu ta' għajnuna biżżejjed lill-fornituri biex ikunu jistgħu jbassru l-livell finali tal-obbligu ta' kapaċità tagħhom. L-awtoritajiet iżidu li l-fornituri għandhom il-possibbiltà, tal-anqas matul l-ewwel snin tal-mekkaniżmu, li jaġġustaw il-kapaċitajiet tagħhom mingħajr ħlas sal-aħħar tas-sena tal-konsenja.

(140) Minkejja dan li ntqal, u minbarra din is-salvagwardja, l-awtoritajiet Franċiżi jipproponu li jdaħħlu dispożizzjonijiet dwar l-appoġġ lill-fornituri alternattivi fir-regoli tal-mekkaniżmu tal-kapaċità f'dak li jirrigwarda l-kalkolu tal-obbligu tal-kapaċità tagħhom. Fil-preżent, ir-regoli jipprovdu li RTE għandu jinnotifika lil kull fornitur livell ta' obbligu provviżorju sena wara s-sena ta' konsenja, imbagħad livell ta' obbligu finali sentejn wara s-sena ta' konsenja. Barra minn hekk, RTE żviluppa għodod ta' akkumpanjament biex jinforma lill-atturi dwar il-livell tal-obbligu tagħhom qabel dawn l-iskadenzi. Franza tipproponi li tifformalizza l-obbligu ta' RTE li jappoġġja lill-fornituri fil-kalkolu tal-obbligu tagħhom, b'mod partikolari billi joffri għodod li jgħinu lill-fornituri alternattivi jantiċipaw aħjar l-obbligu ta' kapaċità tagħhom u bl-inklużjoni ta' punti ta' kuntatt regolari li fihom il-fornituri jużaw dawn l-għodod biex ibassru l-obbligu tagħhom. Il-fornituri se jkollhom ukoll il-possibbiltà li jużaw dawn l-għodod meta jridu minbarra dawn il-punti ta' kuntatt inklużi fir-regoli.

In-nuqqas potenzjali ta' inċentivi biex l-atturi jkunu bilanċjati qabel is-Sena ta' konsenja

(141) Barra minn hekk, l-awtoritajiet Franċiżi ntrabtu li jirrevedu t-termini tar-riekwilibriju, sabiex jinkoraġġixxu lill-operaturi tal-kapaċità jiksbu ċertifikat bl-akbar preċiżjoni possibbli. Speċifikament, l-ispejjeż tar-riekwilibriji mgħoddija fuq l-atturi jiġu kkalkulati skont il-volum ta' riekwilibriju ta' kull attur: (1) meta t-total tar-riekwilibriji jkun inqas minn 1 GW (total tal-valuri assoluti), ir-riekwilibriju jibqa' bla ħlas qabel is-sena ta' konsenja; (2) meta t-total tar-riekwilibriji jkun ogħla minn 1 GW (total tal-valuri assoluti), ir-riekwilibriji qabel is-sena ta' konsenja jkunu bi ħlas.

(142) Il-mod kif jiżdiedu l-ispejjeż tar-riekwilibriju, skont il-każ, jidhru fil-Figura 7 li ġejja (sena ta' konsenja: 2020), bi prezz ta' unità dejjem akbar aktar ma toqrob is-sena ta' konsenja. Figura 7 Deskrizzjoni tal-qafas il-ġdid propost għar-riekwilibriji għas-sena 2020 b'k = 0,2 Sors: L-ittra tal-awtoritajiet Franċiżi tad-9 ta' Settembru 2016

(143) Issal-operaturi tal-kapaċità jkollhom jirriekwilibraw ruħhom fi żmien qasir u stabbilit fir-regoli f'avvenimenti kbar (jiġifieri li jikkawżaw nuqqas ta' disponibbiltà tal-mezzi meta mqabbla mat-tbassir tad-disponibbiltà tagħhom, bħad-diżattivazzjoni temporanja, l-għeluq definittiv, ħsara li twassal għal tnaqqis tad-disponibbiltà għal perjodu twil, eċċ) (27).

(144) L-awtoritajiet Franċiżi jipproponu wkoll modifika fil-mekkaniżmu tas-saldu tad-differenzi biex jiskoraġġixu aktar lill-atturi tas-suq milli jippreżentaw differenzi negattivi jew pożittivi fi kwalunkwe ħin. B'mod partikolari, il-koeffiċjent ta' inċentiv “k”, applikat għall-iżbilanċi, ser ikun irduppjat (kien iffissat għal 0,1 fid-Digriet tat-22 ta' Jannar 2015 iżda hekk ser jiżdied għal 0,2) u ser jiżdied ukoll aktar għall-iżbilanċi negattivi li jaqbżu limitu massimu ta' 1 GW u saħansitra ser irodd anqas għall-iżbilanċi pożittivi li wkoll jaqbżu limitu massimu ta' 1 GW (il-livell preċiż tal-limiti massimi għadu jrid jiġi stabbilit mill-awtoritajiet abbażi ta' dħul mis-suq iżda xorta mhux ser jaqbeż il-1 GW). Dawn l-emendi huma spjegati fil-Figura 8. Figura 8 Deskrizzjoni tal-proposta tas-saldu tad-differenzi bl-effett tal-limitu ta' 1 GW u b'k = 0,2 Sors: L-ittra tal-awtoritajiet Franċiżi tad-9 ta' Settembru 2016

Il-limitu fuq il-prezzijiet tas-saldu tad-differenzi ma jirriflettix is-CONE

(145) Barra minn hekk, l-awtoritajiet Franċiżi ntrabtu li jżidu gradwalment il-prezz amministrat (li huwa limitu massimu fuq il-prezz tad-differenzi u, għalhekk, indirettament fuq il-prezz tal-garanziji tal-kapaċità), skont l-iskeda li ġejja: (1) fl-2017, prezz amministrat ta' EUR 20 000/MW biex l-atturi jkunu jistgħu jidraw jikkontrollaw il-funzjonament tas-suq b'riskju limitat, minħabba l-implimentazzjoni effettiva tardiva tal-iskema; (2) fl-2018 u fl-2019, prezz amministrat ta' EUR 40 000/MW; (3) mill-2020, prezz amministrat ta' EUR 60 000/MW biex il-mekkaniżmu tal-kapaċità jkun jista', jekk ikun meħtieġ, jibgħat sinjali ta' prezz korrispondenti għal ħtiġijiet ta' kapaċitajiet ġodda, f'suq li sa dakinhar għandu jkun laħaq maturità suffiċjenti.

(146) Barra minn hekk, l-awtoritajiet Franċiżi jintrabtu għas-snin ta' konsenja 2021 u dawk sussegwenti, li jaġġornaw kull sena l-prezz amministrat biex iġibuh għal valur korrispondenti għall-CONE, b'mod partikolari għall-ispejjeż ta' impjant li jaħdem bil-gass tat-tip GCC jew b'ċiklu miftuħ, kif ikkalkulat mill-operatur tas-sistema pubblika ta' trażmissjoni tal-elettriku u approvat mir-regolatur. Dan l-aġġornament mhux bilfors isir permezz ta' proċedura ta' reviżjoni sħiħa tar-regoli tal-mekkaniżmu tal-kapaċità.

(147) Din l-iskeda tippermetti (i) li żieda eventwali fil-prezz amministrat tikkoinċidi mad-dħul fis-seħħ tal-iskema tal-kuntratti pluriennali għall-kapaċitajiet ġodda u (ii) li l-atturi tas-suq jiġu eżaminati kemm dwar iż-żieda fil-prezz amministrat kif ukoll dwar l-introduzzjoni tal-iskema tal-kuntratti pluriennali għal-kapaċitajiet il-ġodda (28).

(148) Minbarra dan li ntqal u dak li kien indikat fid-Deċiżjoni tal-Ftuħ, il-Kummissjoni kienet uriet fid-diskussjonijiet mal-awtoritajiet Franċiżi l-biża' tagħha li l-firxa bejn l-ARENH u l-prezz tal-elettriku fis-suq tal-enerġija seta' jkun ukoll limitu impliċitu fuq il-prezzijiet tal-kapaċità, minħabba li l-prodott ARENH jinkludi l-garanziji tal-kapaċitajiet.

(149) L-awtoritajiet Franċiżi wieġbu li: (1) il-volum tal-garanziji tal-kapaċità relatat mal-prodott ARENH huwa baxx biżżejjed meta mqabbel mat-total tas-suq tal-kapaċità u, għaldaqstant, ma jistax jinfluwenza l-prezz ta' garanziji oħrajn tal-kapaċità; u (2) l-firxa attwali hija bejn wieħed u ieħor EUR 10/MWh, li jikkorrispondi għal prezz tal-kapaċità ta' EUR 87 600/MW. Peress li l-prezz amministrat tal-kapaċità huwa ffissat rispettivament għal EUR 20 000/MW/sena, EUR 40 000/Mw/sena u EUR 60 000/Mw/sena għas-snin 2017, 2018-2019 u 2020, l-ARENH mhuwiex attwalment prodott kompetittiv (29).

(150) Madankollu, l-awtoritajiet Franċiżi jintrabtu, bħala parti minn valutazzjoni futura tal-funzjonament tas-suq, li jistudjaw l-opportunità li “jiffinanzjalizzaw” is-sehem tal-kapaċità tal-prodott ARENH, (30) sabiex jevitaw li dan il-prodott ifixkel il-formazzjoni libera tal-prezzijiet fis-suq tal-kapaċità.

4.3.4. Oġġezzjonijiet oħrajn tal-Kummissjoni

(151) Fil-premessa (182) tad-Deċiżjoni tal-Ftuħ, il-Kummissjoni kienet qalet li Franza kellha tiċċara għala xi proposti ta' titjib tal-mekkaniżmu li għamlet l-Awtorità tal-Kompetizzjoni fl-Opinjoni tagħha Nru 12-A-09 tat-12 ta' April 2012 ma kinux ġew ikkunsidrati.

(152) L-awtoritajiet Franċiżi spjegaw li, meta jitqiesu l-emendi proposti (jiġifieri l-obbligu fuq il-produtturi li jiddikjaraw id-disponibbiltà provviżorja tal-faċilitajiet ta' produzzjoni tagħhom abbażi tad-disponibbiltà storika tagħhom u l-implimentazzjoni ta' mekkaniżmu għall-parteċipazzjoni espliċita tal-kapaċitajiet transkonfinali), kien hemm biss żewġ proposti tal-Awtorità tal-Kompetizzjoni li ma ntgħażlux: (1) il-provvediment li ma jingħatawx ċertifikati lill-faċilitajiet taħt obbligu ta' xiri (rinnovabbli), peress li t-tariffi tar-riakkwist tal-elettriku prodott minn dawn il-faċilitajiet diġà jkopru l-ispejjeż kollha ta' dawn il-faċilitajiet; u (2) il-finanzjament tas-sejħa tranżitorja għall-proġett ma jintefax fuq il-fornituri alternattivi.

(153) Rigward l-ewwel proposta li ma ġietx adottata, l-awtoritajiet spjegaw li kienu għażlu ċ-ċertifikazzjoni tal-faċilitajiet taħt obbligu ta' xiri sabiex jirrispettaw il-karattru “market-wide” tal-mekkaniżmu tal-kapaċità. Għall-kuntrarju, biex tkun evitata l-possibbiltà ta' akkumulazzjoni ta' kumpensi għall-faċilitajiet taħt obbligu ta' xiri, ġie deċiż li x-xerrejja obbligati jkunu responsabbli miċ-ċertifikazzjoni ta' dawn il-faċilitajiet, u detenturi ta' garanziji tal-kapaċitajiet relatati, u d-dħul mill-bejgħ tal-kapaċitajiet jitnaqqas mill-kumpens tax-xerrejja obbligati.

(154) Rigward it-tieni proposta mhux adottata, l-awtoritajiet spjegaw li ġie deċiż li s-sejħa tranżitorja għall-proġetti ma tiġix implimentata; għalhekk il-fornituri alternattivi ma kellhom ebda spiża xi jħallsu. Madankollu fil-futur se jħallsu spejjeż għal din l-iskema, peress li l-iskema ta' sigurtà attwali se titħassar u se tiġi sostitwita mill-iskema tal-kuntratti pluriennali wara li jinbidel id-digriet.

4.4. Proporzjonalità

4.4.1. Sopravalutazzjoni tal-konsum

4.4.1.1. Kummenti tal-partijiet interessati

(155) Il-kummenti tal-partijiet interessati dwar dan il-punt huma inklużi fit-Taqsima 4.3.3.1 aktar 'il fuq.

Il-kummenti ta' Franza

(156) Il-kummenti ta' Franza dwar dan il-punt huma inklużi fil-premessa 139 aktar 'il fuq.

(157) Minkejja dawn il-kummenti, l-awtoritajiet qegħdin jipproponu li jobbligaw lil RTE jassisti lill-fornituri alternattivi fil-kalkolu tal-obbligu ta' kapaċità tagħhom, kif spjegat fil-premessa (140).

4.4.2. Nuqqas ta' trasparenza dwar l-iffissar tal-prezz tal-kapaċità

4.4.2.1. Kummenti tal-partijiet interessati

(158) Il-maġġoranza ta' dawk li wieġbu (13) jilmentaw min-nuqqas ta' viżibbiltà tat-tranżazzjonijiet mhux irregolati, u b'mod aktar partikolari tat-tranżazzjonijiet intragrupp, meta ħafna minnhom jemmnu li l-parti l-kbira tat-tranżazzjonijiet għandha ssir f'din il-forma. Wieħed minn dawk li wieġbu reġa' saħaq li mekkaniżmu tal-kapaċità ċentralizzat jista' jevita dan it-tip ta' problemi.

(159) Min-naħa tiegħu l-operatur stabbilit iqis li l-mekkaniżmu, fil-forma attwali tiegħu, joffri salvagwardji suffiċjenti biex jiżgura t-trasparenza tal-kummerċ (inkluż intragrupp), fosthom: (1) l-obbligu li jinżammu kontijiet separati fir-reġistri tal-garanziji tal-kapaċità (kont għall-operaturi tal-kapaċità u kont għall-fornituri); u (2) l-obbligu ta' trasparenza fir-rigward tas-CRE u l-monitoraġġ li din tagħmel tat-tranżazzjonijiet interni.

4.4.2.2. Il-kummenti ta' Franza

(160) L-awtoritajiet Franċiżi jsemmu wkoll is-salvagwardji identifikati mill-operatur stabbilit (imsemmija fil-premessa 160). Huma jiddikjaraw ukoll li, minħabba li l-fornituri jridu jadattaw għat-tibdil fil-klijentela tagħhom, huwa xieraq li tinżamm il-possibbiltà tal-kummerċ mhux irregolat bejn l-atturi tas-suq apparti l-irkantijiet minn żmien għal żmien. Mekkaniżmu ta' kummerċ kontinwu jiżgura din il-flessibbiltà, kif ukoll il-viżibbiltà tat-tranżazzjonijiet u tal-prezzijiet, u jgħin biex tittaffa d-diskrepanza fl-informazzjoni bejn l-atturi tas-suq. Madankollu, il-parteċipazzjoni f'mekkaniżmu bħal dan hija għalja, b'mod partikolari għall-fornituri relattivament żgħar. Għaldaqstant l-awtoritajiet Franċiżi jipproponu li jżommu t-tranżazzjonijiet mhux irregolati flimkien ma' suq organizzat, fejn il-prezz ta' kull tranżazzjoni jkun ippubblikat.

(161) Madankollu, huma jipproponu wkoll li jipprovdu salvagwardji addizzjonali biex tikber it-trasparenza u r-rappreżentanza tal-kummerċ tal-kapaċità.

(162) Il-mekkaniżmu diġà jipprovdi li l-prezzijiet tal-irkantijiet fuq il-pjattaforma li ser jistabbilixxi EPEX Spot ikunu ppubblikati. Biex jiġi żgurat livell ta' trasparenza bħal dak ta' pjattaforma ta' negozjar għat-tranżazzjonijiet mhux irregolati, l-awtoritajiet Franċiżi qegħdin jipproponu li jagħtu lill-atturi kollha aċċess għar-reġistru tat-tranżazzjonijiet mhux irregolati (anonimizzati), u b'hekk jiżguraw il-viżibbiltà tal-volumi u tal-prezzijiet, waqt li jiggarantixxu l-anonimità tal-operaturi. Il-partijiet interessati mbagħad ikunu jistgħu jieħdu din l-informazzjoni inkunsiderazzjoni fl-istrateġija tax-xiri u tal-bejgħ tagħhom fl-irkantijiet organizzati.

(163) Barra minn hekk, l-irkantijiet ser jissaħħu. L-awtoritajiet Franċiżi ntrabtu li jżidu l-likwidità tal-irkantijiet organizzati, billi tellgħu n-numru ta' irkantijiet matul l-erba' (4) snin ta' qabel l-ewwel sena ta' konsenja għal 15, jiġifieri rkant wieħed (1) ġdid fis-sena ta' konsenja SK-4, erbgħa fis-SK-3, erbgħa (4) oħra fis-SK-2 u fl-aħħar sitta (6) fis-SK-1 (fl-ewwel verżjoni tal-mekkaniżmu, l-awtoritajiet Franċiżi kienu pprovdew biss għaxar (10) irkantijiet, mifruxa fuq it-tliet (3) snin ta' qabel is-sena ta' konsenja).

(164) Barra minn hekk, l-awtoritajiet Franċiżi jintrabtu li jġiegħlu, fil-qafas regolatorju, lil ċerti operaturi tal-kapaċità joffru ċ-ċertifikati tagħhom fis-suq abbażi tal-iskema li ġejja: (1) SK-4: 25 % tal-livell tal-kapaċità ċċertifikata; (2) SK-3: il-massimu bejn 25 % tal-livell tal-kapaċità ċċertifikata u 25 % tal-volum taċ-ċertifikati tal-kapaċità mhux mibjugħa; (3) SK-2: il-massimu bejn 25 % tal-livell tal-kapaċità ċċertifikata u 50 % tal-volum taċ-ċertifikati tal-kapaċità mhux mibjugħa; (4) SK-1: il-massimu bejn 25 % tal-livell tal-kapaċità ċċertifikata u 100 % tal-volum taċ-ċertifikati tal-kapaċità mhux mibjugħa.

(165) Din ir-restrizzjoni se tapplika għal dawk responsabbli miż-żona ta' ċertifikazzjoni li jkollhom volum ta' kapaċità li jaqbeż limitu ta' 3 GW.

4.4.3. L-esklużjoni ta' ċerti tipi ta' operaturi tal-kapaċità mill-mekkaniżmu

(166) Il-kummenti tal-partijiet terzi u l-kummenti tal-awtoritajiet Franċiżi rigward id-diskriminazzjoni potenzjali bejn id-diversi tipi ta' kapaċità ta' ġestjoni tad-domanda huma diskussi fit-Taqsima 4.3.1.

(167) Il-kummenti tal-partijiet interessati u l-proposti tal-awtoritajiet Franċiżi sabiex jirrimedjaw għall-esklużjoni b'mod partikolari tal-kapaċitajiet transkonfinali u tal-investimenti ġodda huma deskritti fit-Taqsima 4.3.3.

4.4.4. Is-saħħa fis-suq ta' EDF

4.4.4.1. Riskju taż-żamma tal-kapaċitajiet

Kummenti mingħand il-partijiet interessati

(168) Tliet kwarti tal-partijiet li rreaġixxew għad-Deċiżjoni tal-Ftuħ jirreferu speċifikament għar-riskju taż-żamma tal-kapaċitajiet fil-mekkaniżmu Franċiż.

(169) Assoċjazzjoni ta' konsumaturi industrijali Franċiżi tibża' li EDF għandu interess li jtella' l-prezz ta' referenza tas-suq (MRP) u li jbiegħ il-kapaċità żejda wara s-sena ta' konsenja, peress li: (1) f'każ bħal dan, il-penali li EDF ikollu jħallas għas-saldu tad-differenzi tkun prinċipalment ikkumpensata mid-dħul li jagħmel minn MRP relattivament għoli; u (2) l-MRP se jintuża biex l-ispiża tal-kapaċità tiġi ċċarġjata fuq il-parti l-kbira tal-konsumaturi, u allura se jiġi mgħoddi fuqhom.

(170) Fornitur alternattiv innota li minbarra l-fatt li l-irkantijiet organizzati aktarx mhumiex ser jirrappreżentaw il-kummerċ li jsir bħala parti mill-mekkaniżmu (il-fornituri ser ikollhom it-tentazzjoni li jagħżlu tranżazzjonijiet bilaterali sabiex jevitaw il-ħlasijiet bil-quddiem), il-fatt li l-MRP mhux se jieħu inkunsiderazzjoni t-tranżazzjonijiet magħmulin tul jew wara s-sena ta' konsenja jista' jkompli jdgħajjef l-effett dissważiv tal-mekkaniżmu tas-saldu tad-differenzi u b'hekk jinkoraġġixxi l-istrateġiji ta' żamma tad-detenturi tal-kapaċitajiet.

(171) Biex iħeġġeġ aktar lill-operaturi tal-kapaċità ma jżommux il-kapaċitajiet, dan il-fornitur alternattiv jipproponi tliet miżuri korrettivi: (1) tiġi riveduta l-bażi tat-taxxa tal-MRP; (2) jissaħħaħ l-effett dissważiv tal-mekkaniżmu tas-saldu tad-differenzi; u (3) titneħħa l-iskema ta' sigurtà (“fall back tender”), peress li dan jista' jinkoraġġixxi lill-operaturi jadottaw strateġija ta' żamma.

(172) L-Assoċjazzjoni tal-Fornituri u l-Produtturi Alternattivi AFIEG tikkritika l-għażla ta' riekwilibriju tal-kapaċitajiet mingħajr ħlas qabel is-sena ta' konsenja, għax tippermetti, fil-fehma tagħha, li jittieħdu riskji bid-disponibbiltà tal-flotta nukleari, u b'hekk li jinħolqu nuqqasijiet jew kapaċitajiet żejda artifiċjali.

Il-kummenti ta' Franza

(173) Minħabba dawn ir-reazzjonijiet tal-atturi tas-suq għad-Deċiżjoni tal-Ftuħ, l-awtoritajiet Franċiżi wrew ix-xewqa li jtejbu l-iskema sabiex inaqqsu kemm jista' jkun kwalunkwe riskju ta' abbuż tal-qawwa fis-suq.

(174) B'mod partikolari, huma jintrabtu li jġiegħlu lill-operaturi tal-kapaċità jiċċertifikaw minn qabel bi preċiżjoni l-kapaċitajiet kollha disponibbli tagħhom u illimitaw il-possibbiltajiet tagħhom ta' ċertifikazzjoni għal proċedura stabbilita fuq valuri ta' referenza storika (ara l-Figura 9). Kwalunkwe differenza minn din il-firxa trid tkun iġġustifikata ma' RTE u mar-regolatur. Figura 9 Illustrazzjoni tal-proċedura ta' ċertifikazzjoni Sors: L-ittra tal-awtoritajiet Franċiżi tad-9 ta' Settembru 2016

(175) Barra minn hekk, l-awtoritajiet Franċiżi ntrabtu li jirrevedu t-termini tar-riekwilibriju, sabiex jinkoraġġixxu lill-operaturi tal-kapaċità jiksbu ċertifikat bl-akbar preċiżjoni possibbli. Huma jipproponu li kull riekwilibriju sinifikanti akkumulat (li jaqbeż limitu ta'massimu 1 GW; il-livell preċiż tal-limitu jrid ikun definit mill-awtoritajiet abbażi ta' dħul mis-suq iżda fl-ebda każ mhu ser jaqbeż 1GW) li jseħħ qabel is-sena ta' konsenja, joħloq penali. Il-penali, li tiskoraġġixxi lill-operaturi tal-kapaċità milli jiċċertifikaw inqas jew aktar il-kapaċitajiet tagħhom, tiżdied gradwalment sas-saldu tad-differenzi. L-operaturi tal-kapaċità jridu wkoll jirriekwilibraw malli jkunu jafu b'xi avveniment li jwassal għan-nuqqas ta' disponibbiltà tal-mezzi (diżattivazzjoni temporanja, għeluq definittiv, ħsara li twassal għal tnaqqis tad-disponibbiltà fit-tul, eċċ.) meta mqabbla mat-tbassir tad-disponibbiltà tagħhom.

(176) L-awtoritajiet jipproponu wkoll modifika fil-mekkaniżmu tas-saldu tad-differenzi sabiex ikomplu jiskoraġġixxu lill-atturi tas-suq milli jippreżentaw differenzi negattivi jew pożittivi fi kwalunkwe mument. B'mod partikolari, il-koeffiċjent ta' inċentiv “k”, applikat għall-iżbilanċi, ser ikun irduppjat u barra minn hekk ser jiżdied ukoll aktar għall-iżbilanċi negattivi li jaqbżu limitu ta' massimu 1 GW u ser irendi inqas għall-iżbilanċi pożittivi li wkoll jaqbżu limitu massimu ta' 1 GW (il-livell preċiż tal-limiti għad irid jiġi definit mill-awtoritajiet abbażi ta' dħul mis-suq iżda xorta waħda mhux ser jaqbeż 1 GW).

(177) Bi tweġiba għall-ilment ta' fornitur alternattiv li l-iskema ta' sigurtà jista' jinkoraġġixxi lill-operaturi jadottaw strateġija ta' żamma, l-awtoritajiet Franċiżi kkonfermaw li din l-iskema ta' sigurtà se titħassar u se tiġi sostitwita mill-iskema ta' kuntratti pluriennali (deskritta fil-premessi 131 sa 138 ta' dan id-dokument).

(178) Fl-aħħar nett, kif spjegat fil-premessi 146 sa 147 ta' dan id-dokument, l-awtoritajiet Franċiżi jipproponu li jżidu l-ammont massimu ta' kumpens tad-differenzi tal-prezzijiet applikat f'każ ta' theddida serja għas-sigurtà tal-provvista (jiġifieri żbilanċ globali negattiv ta' aktar minn 2 GW). Huwa propost li dan il-limitu (il-prezz amministrat jew Padmin) jissaħħaħ gradwalment minn EUR 20 000/MW fl-2017 għal EUR 40 000/MW fl-2018 u fl-2019, u finalment għal EUR 60 000/MW fl-2020. Mis-sena ta' konsenja 2021 l-awtoritajiet Franċiżi se jaġġornaw il-prezz amministrat kull sena sabiex itellgħuh għal valur li jikkorrispondi għall-ispejjeż ta' parteċipant ġdid (CONE), b'mod partikolari għall-ispejjeż ta' impjant tal-gass tat-tip GCC jew b'ċiklu miftuħ, kif ikkalkulat mill-operatur tas-sistema pubblika ta' trażmissjoni tal-elettriku u approvat mir-regolatur.

4.4.5. Riskju ta' żamma tal-garanziji

4.4.5.1. Kummenti tal-partijiet interessati

(179) Erbgħa minn dawk li wieġbu huma partikolarment imħassba dwar ir-riskju li jinżammu l-garanziji tal-kapaċità jew, fi kwalunkwe każ, li tonqos il-likwidità fis-suq tal-garanziji.

(180) L-Assoċjazzjoni tal-Fornituri u l-Produtturi Alternattivi AFIEG innutat li l-mekkaniżmu li jobbliga lill-atturi tas-suq li jkollhom garanziji żejda wara s-sena ta' konsenja (iżda qabel is-saldu tad-differenzi) li jbiegħu dan l-eċċess fl-irkantijiet mhux ser ikun biżżejjed biex jipprevjeni ż-żamma tal-garanziji qabel is-sena ta' konsenja (il-perjodu kkunsidrat għad-determinazzjoni tal-MRP).

(181) Minbarra s-suġġerimenti maħsuba biex iżidu l-inċentivi biex wieħed jirriekwilibrija ruħu qabel is-sena ta' konsenja (reviżjoni tal-bażi tat-taxxa tal-MRP u tisħiħ tal-effett dissważif tal-mekkaniżmu tas-saldu tad-differenzi), dawk li wieġbu pproponew żewġ miżuri biex jittejjeb l-aċċess għall-garanziji tal-kapaċità: (1) l-EDF jiġi obbligat ibiegħ il-garanziji tiegħu b'xi mod jew ieħor (pereżempju, permezz ta' “programm ta' bejgħ tal-garanziji”, waqt li jingħatalu r-rwol ta' “ġeneratur tas-suq”); jew (2) jittejjeb il-prodott ARENH: a) billi jiġi stabbilit ARENH tal-kapaċità. Biex isir dan, jeħtieġ li l-ARENH jinqasam f'żewġ prodotti: prodott tal-kapaċità u prodott tal-“enerġija”; kull fornitur ikun liberu li jissottoskrivi kwalunkwe wieħed miż-żewġ prodotti jew li jissottoskrivi ż-żewġ prodotti fl-istess ħin; u/jew b) billi jogħla l-volum tal-kapaċitajiet inkorporati mill-prodott “enerġija” ta' ARENH (1,15-il garanzija għal kull MW ta' ARENH). F'dan ir-rigward, l-awtoritajiet Franċiżi insistew li l-fornituri għandhom l-obbligu li jagħmlu offerta pubblika ta' bejgħ għall-garanziji kollha li jaqbżu l-ħtiġijiet interni tagħhom. Huma jqisu li dan għandu jgħin biex jiġi evitat li l-kapaċitajiet jinżammu. Barra minn hekk, parti mill-garanziji tal-kapaċità miżmuma mill-operatur stabbilit tkun awtomatikament trasferita lill-fornituri alternattivi permezz tal-ARENH u r-regolatur ikompli jimmonitorja kwalunkwe abbuż potenzjali tal-qawwa fis-suq.

4.4.5.2. Il-kummenti ta' Franza

(182) Minħabba dan it-tħassib, l-awtoritajiet Franċiżi ntrabtu li jirrevedu l-mekkaniżmu b'mod li jobbligaw lill-operaturi tal-kapaċità joffru ċerti volumi minimi ta' garanziji waqt kull irkant organizzat qabel is-sena ta' konsenja, kif spjegat fil-premessi 165 u 166. Barra minn hekk, se jiġu organizzati rkanti oħrajn, kif spjegat fil-premessa 164.

4.4.6. Riskju ta' kompressjoni tat-tariffi mill-operatur dominanti stabbilit

4.4.6.1. Kummenti tal-partijiet interessati

(183) B'referenza għal avviż maħruġ mill-Awtorità tal-Kompetizzjoni fl-2012, tnejn minn dawk li wieġbu wrew tħassib dwar sussidji trażversali bejn is-settur tal-produzzjoni u s-settur tal-kummerċjalizzazzjoni tal-operatur stabbilit (jiġifieri l-bejgħ tal-garanziji tal-kapaċità lill-kompetituri bi prezz ogħla mill-prezz tal-bejgħ intern bejn is-settur tal-produzzjoni u s-settur tal-kummerċjalizzazzjoni tiegħu, bil-konsegwenza li jiġu esklużi kompetituri mis-suq tal-provvista tal-elettriku). Dan is-sussidju trażversali jista', fil-fehma tagħhom, iwassal għal “kompressjoni tat-tariffi” għal fornitur alternattiv mingħajr assi ta' produzzjoni, peress li jkollu jixtri garanziji fis-suq biex jissodisfa l-obbligi ta' kapaċità tiegħu.

4.4.6.2. Il-kummenti ta' Franza

(184) Rigward il-possibbiltà ta' prattiki ta' esklużjoni mill-prezzijiet (kompressjoni tal-marġnijiet jew kompressjoni tat-tariffi, prezzijiet predatorji), l-awtoritajiet Franċiżi fakkru li prattiki antikompetittivi bħal dawn diġà huma soġġetti għal kontroll u sanzjonijiet mill-Awtorità tal-Kompetizzjoni.

(185) Madankollu, sabiex jiffaċilitaw id-detezzjoni ta' prattiki bħal dawn, l-awtoritajiet sejrin isaħħu r-regoli billi jġiegħlu lill-atturi integrati vertikalment jikkomunikaw lill-Kummissjoni li tirregola l-enerġija l-metodu tagħhom ta' kif jikkunsidraw il-prezz tal-garanziji tal-kapaċità fl-offerti tagħhom.

(186) Huma se jispeċifikaw ukoll b'mod aktar ċar fir-regoli li l-atturi integrati vertikalment huma meħtieġa li jiddikjaraw prezz għal kwalunkwe tranżazzjoni interna li tirrigwarda garanziji tal-kapaċità. B'hekk lakuna fil-leġiżlazzjoni li tippermetti t-trasferiment bla ħlas tal-garanziji ser tiġi kkoreġuta.

(187) Fl-aħħar nett, l-awtoritajiet Franċiżi ntrabtu li jagħtu lill-atturi tas-suq aċċess sħiħ għar-reġistru tal-garanziji tal-kapaċità, li fih se jkunu rreġistrati t-tranżazzjonijiet mhux irregolati, waqt li tiġi ggarantita l-anonimità tal-operaturi ta' kull tranżazzjoni.

4.5. L-evitar ta' effetti negattivi fuq il-kompetizzjoni u l-kummerċ

4.5.1. Ostakoli għad-dħul ta' kapaċitajiet ġodda ta' produzzjoni

(188) Il-kummenti tal-partijiet terzi u l-kummenti tal-awtoritajiet Franċiżi rigward id-diskriminazzjoni potenzjali bejn id-diversi tipi ta' kapaċità ta' ġestjoni tad-domanda huma diskussi fit-Taqsima 4.3.3.

(189) Fit-tweġiba tagħhom għad-Deċiżjoni tal-Ftuħ tas-17 ta' Diċembru 2015, l-awtoritajiet Franċiżi indikaw li l-mekkaniżmu propost mhuwiex neċessarjament mistenni li jiġġenera investimenti kbar ġodda li jżidu l-kapaċità totali ta' produzzjoni, iżda pjuttost li jiżgura d-disponibbiltà tal-kapaċitajiet meħtieġa, pereżempju biex jilqgħu kontra mewġa ta' kesħa xitwija.

(190) Madankollu, l-awtoritajiet Franċiżi rrikonoxxew il-ħtieġa li l-mekkaniżmu jippermetti lill-kapaċitajiet ta' produzzjoni ġodda li jikkompetu mal-kapaċità ta' produzzjoni eżistenti kif ukoll il-ħtieġa ta' qafas aktar stabbli għall-parteċipanti l-ġodda li jiffaċilita din il-kompetizzjoni. Żewġ elementi ġodda ġew proposti bħala rimedju għal din il-problema: (1) Kif deskritt fil-premessi 146 sa 148, iż-żieda gradwali maż-żmien tal-prezz amministrat, li għall-ewwel ser jitla' minn EUR 20 000/MW għas-sena ta' konsenja 2017 għal EUR 40 000/MW għas-snin ta' konsenja 2018 u 2019, u fl-aħħar għal EUR 60 000/MW għas-sena ta' konsenja 2020. Mis-sena ta' konsenja (SK) 2021, l-awtoritajiet ser jirrevedu kull sena dan il-prezz amministrat biex itellgħuh għal valur korrispondenti għall-ispejjeż ta' parteċipant ġdid (CONE), b'mod partikolari għall-ispejjeż ta' impjant tal-gass tat-tip GCC jew b'ċiklu miftuħ, kif ikkalkulat mill-operatur tas-sistema ta' trażmissjoni tal-elettriku u approvat mir-regolatur; u (2) l-istabbiliment ta' skema pluriennali ta' kuntratti għal differenzi (CFD) speċifiċi għall-kapaċitajiet il-ġodda ta' produzzjoni, kif deskritt fil-premessi 131 sa 138.

4.5.2. Diskriminazzjoni bejn ġestjoni tad-domanda impliċita u ġestjoni tad-domanda espliċita

(191) Il-kummenti tal-partijiet terzi u l-kummenti tal-awtoritajiet Franċiżi dwar dan il-punt ġew diskussi/żviluppati fit-Taqsima 4.3.1.

4.5.3. Il-parteċipazzjoni espliċita tal-kapaċitajiet barranin

(192) Il-kummenti tal-partijiet terzi u l-kummenti tal-awtoritajiet Franċiżi rigward id-diskriminazzjoni potenzjali bejn id-diversi tipi ta' kapaċità ta' ġestjoni tad-domanda huma diskussi fit-Taqsima 4.3.2.

(193) Kif indikat fil-premessi 119 sa 125, bi tweġiba għat-tħassib tal-Kummissjoni u tal-partijiet terzi, l-awtoritajiet Franċiżi pproponew mudell ibridu, li jipprovdi l-għoti ta' biljetti ta' interkonnessjoni li b'mod definittiv jippermettu l-parteċipazzjoni tal-kapaċitajiet ta' produzzjoni u ta' ġestjoni tad-domanda li jinsabu fl-Istati Membri ġirien ta' Franza. L-opinjoni tagħhom hija li dan l-approċċ huwa konformi mal-prinċipji bażiċi msemmija fl-Anness 2 għad-Dokument ta' Ħidma tas-servizzi anness għall-inkjesta settorjali dwar il-mekkaniżmi tal-kapaċità tal-Kummissjoni Ewropea.

4.5.4. Diskrepanzi fl-informazzjoni bejn l-operatur stabbilit dominanti u l-kompetituri attwali u potenzjali tiegħu

4.5.4.1. Id-diffikultà tal-fornituri li jbassru minn ħafna qabel l-iżviluppi tal-portafolli tal-klijenti tagħhom

Kummenti tal-partijiet interessati

(194) Il-kummenti tal-partijiet interessati dwar dan il-punt huma inklużi fit-Taqsima 4.3.3.1 aktar 'il fuq.

Il-kummenti ta' Franza

(195) Il-kummenti ta' Franza dwar dan il-punt huma inklużi fil-premessa 139 aktar 'il fuq.

(196) Kif spjegat fil-premessa 140 aktar 'il fuq, l-aħħar proposta tal-awtoritajiet Franċiżi hija li jgħinu lill-fornituri biex jikkalkulaw aħjar il-portafolli tal-klijenti futuri tagħhom u li jirregolaw dan l-appoġġ b'mod espliċitu fir-regoli.

4.5.4.2. Nuqqas ta' trasparenza dwar l-iffissar tal-prezz tal-kapaċità

Kummenti tal-partijiet interessati

(197) Il-kummenti tal-partijiet interessati dwar dan il-punt huma inklużi fil-premessi 159 u 160 aktar 'il fuq.

Il-kummenti ta' Franza

(198) Kif spjegat fit-Taqsima 4.4.2 aktar 'il fuq, l-aħħar proposta dwar dan il-punt hija li l-fornituri jkollhom il-flessibbiltà billi jkunu permessi tranżazzjonijiet mhux irregolati, waqt li tiġi żgurata l-likwidità fuq il-pjattaforma tal-kummerċ organizzat kif ukoll it-trasparenza tal-kummerċ mhux irregolat.

5. VALUTAZZJONI TAL-MIŻURA

5.1. Il-preżenza ta' għajnuna mill-Istat fit-tifsira tal-Artikolu 107(1) TFUE

(199) Fil-premessa 143 tad-Deċiżjoni tal-Ftuħ il-Kummissjoni kienet diġà kkonkludiet li l-mekkaniżmu jikkostitwixxi għajnuna mill-Istat fit-tifsira tal-Artikolu 107(1) tat-TFUE.

5.1.1. L-imputabbiltà u l-finanzjament permezz ta' riżorsi tal-Istat

(200) Rigward l-eżistenza ta' riżorsi tal-Istat fil-mekkaniżmu tal-kapaċità Franċiż, l-awtoritajiet Franċiżi jagħtu l-garanziji tal-kapaċità lill-operaturi tal-kapaċità mingħajr ħlas. Fl-istess ħin, huma joħolqu suq għal dawn il-garanziji, bl-impożizzjoni ta' obbligu ta' kwota minn fornituri tal-elettriku, billi jorbtu dawn il-kwoti mal-perjodi ta' domanda għolja tal-klijenti tagħhom. Għalhekk, huma joħolqu talba għaċ-ċertifikati u valur korrispondenti. Barra minn hekk, minflok ma jbiegħ iċ-ċertifikati lill-operaturi ta' kapaċità jew jagħmilhom irkant, l-Istat jagħtihomlom mingħajr ħlas u, allura, jirrinunzja għal riżorsi pubbliċi.

(201) La l-awtoritajiet Franċiżi, u lanqas il-partijiet terzi ma ressqu argumenti li jikkontestaw din l-analiżi.

(202) Iżda sadanittant, il-Kummissjoni adottat deċiżjoni oħra li tikkonferma l-kwalifika ta' għajnuna mill-Istat ta' sistema ta' sussidju permezz ta' ċertifikati ta' faċilitajiet ta' produzzjoni tal-enerġija minn riżorsi rinnovabbli (31). Ta' min jinnota li f'dan il-każ, ma kien garantit ebda prezz minimu għal dawn iċ-ċertifikati ekoloġiċi.

(203) Barra minn hekk, mhuwiex korrett li ssir distinzjoni bejn dan il-każ u l-każ taċ-ċertifikati ekoloġiċi Rumeni bl-argument li fil-mekkaniżmu Franċiż il-fornituri għandhom l-għażla li jgħaddu jew ma jgħaddux l-